Pajenn:Almanak Breiz Izel (1872).djvu/62 - Wikimammenn\nPajenn:Almanak Breiz Izel (1872).djvu/62\nhag a tennet ar gwella euz ann douar ; er giz-se ez oc’h, bep bloaz, o teurel temz da vaga louzou pere a voug (étouffent) ann ed. Pegement a dalvoudeges ec’h a evel-se da goll, el-lec’h servijout da wellaad ann douar !\nRèd eo eta chanj a c’hiz, ha lakaad panes, betterabes, karottes, kaol, irvinou, hervez ann douar, evit hen netaad ha kaout boed da roï fonnuz d’ar chatal. War ann teil lakeet d’ar brouskou-ze ec’h haller kaout goude-se pevar eost bennag, da lavarout eo segal pe winiz, melchon, war-lerc’h an ed, ha kerc’h d’ar bevare bloavez. War ann teil roet d’ar betterabes ho pezo eta pevar eost. Ar betterabes eo ar founusa brouskon a oufemp da lakaad : dont a reont, en douarou skanv evel en douarou pouner, gant ho zeila dru. Dreist holl ez int mad da vaga al loened, kezek pe loened-korn. Larda a reer ar saout gant-ho en daou viz, pe daou viz banter. En meur a lec’h. ar c’hezek labour a ve maget epad ar goanv gant betterabes hag eun tamm foënn mesket gant plouz gwiniz. Gant ar boeta-se a reont mad labour ann tieges hag a chomont maget en doare a dleont beza.\nEn darn vrasa euz ar vro na lakaer ket a vetterabes ; en tiegezou lec’h ma ve lakeet, ann dud, alies, na ouzont ket ann doare (la manière) d’ho labourad, hag evel-se n’ho defe nemet brouskoun dister ha treut.\nPeurvuia e hadont anezhe gant ann dorn ; er giz-se a em gavont re-stank ; n’ho d-eûz ket a er da greski, ha n’oc’h ket evit ho labourad evel ma ’z eo gleet evit ho miret da veza mouget gant al louzou fall.\nSetu aman penoz a dleer ober hag ec’h haller kaout bete c’huec’h-ugent mill livr (120,000) en un devez arad.\nAnn douar a vez aret doon, en miz Kerdu, a-raok goueliou an Nedelek, evit m’hen defo amzer da vreigna ha da veza roezet a-benn ann eil labour, pehini a vez gret en miz Ebrel. A-raok disarrad, e skuller war-dro tregont karad teil dru dre devez-arrad. Pa vez skullet ann teil hag arret war-n-han, a ve kloedet gant ann oged (herse), dre amzer gaër, ha goude a tremener ar ruilleres (le rouleau) da vruzuna ha da starda ann douar. Tri pe bevar dol oged, heuliet euz ar ruilleres, a zo rèd en douarou pounner, evit ober mad.\nHada a reer en deziou diveza euz a viz Ebrel, pe en deziou kenta euz a viz Mae. Ober a reer rizennou gant ur verkeres war gillorou ; pe c’hoaz a reer irvi bihan gant un alar, hag a toler daou bom ann eil euz egile, en ur feson da gaout etre-z-ho war-dro daou droatad. Plenaad a reer neuze keign ann irvi, en ur gas ar ruilleres war ann dachenn. Neuze ec’h hader war c’horre ann irvi pleneet er giz-se. hag a toler-ewez da derc’hel leun war ar c’hreiz ; pep-hini a ve gant-han,\nAdtapet diwar « https://br.wikisource.org/w/index.php?title=Pajenn:Almanak_Breiz_Izel_(1872).djvu/62&oldid=119000 »


Dibab ar bobl – Brest Insoumise\nLa version française est là.\nTudoù kaez kêr Brest,\nRet eo cheñch penn d’ar vazh a-drugarez d’an dilennadeg kêr o tont e miz Meurzh. Un dremmwel nevez a vez kinniget deoc’h gant listenn « Brest Da Zont », sachet ganin. Ret eo sevel ur bolitikerez kêr ekologel, lakaat startijenn e-barzh an ekonomiezh, skoazellañ an dud hag ar c’hêrigoù, reiñ galloudoù deoc’h en-dro, skarzhañ an tud e-karg eus an Ti-Kêr maez ma ne reont ket o labour.\nTud a bep seurt a zo war hon listenn : merc’hed ha paotred a bep oad, oc’h ober micherioù disheñvel, o vevañ en holl kêrigoù Brest. C’hoant hon eus reiñ kalon en-dro d’ar gêr-mañ karet ganeomp.\nErruet eo kozh-Noe skipailh an Ti-Kêr : ar re a zo war ar renk war listennoù PS, LREM hag EELV a zo o tont eus ar skipailh-mañ ! Ar re-se ‘zo a-du abaoe bloavezhioù ha bremañ e c’hoariont tud pismigus a-raog an dro kentañ. Ur farsadenn eo.\nFellout a ra din bezañ an Aotroù Maer evit paouez gant politikerez-gozh ar skipailh-mañ. Kinnig a reomp deoc’h ur bolitikerez all, gant tud nevez skipailh Brest Da Zont !\nGallout a reomp kaout ur gêr bev. Re a stalioù a zo bet dilaosket, re a dud a zo o-unan pe gant diaesamantoù. Ret eo deomp bezañ a-stroll, prest evit stourmañ ouzh mallusted ekologel. Ober a rin ma seizh gwellañ, a-hed ma respet, hag evit laz hollek.\nBet em eus bet un doktorelezh war skiantoù politikel. Kelenner a vicher ‘on, war goulennoù ekologel dreist-holl. Sot ‘on gant ar justis sokial. Engouestlet ‘on war an dachennoù-se abaoe pell. Prest ‘on da gas al listenn-mañ, tud mennet warni, evit cheñch hon kêr !\nDeuit da votiñ d’ar 15 ha d’an 22 a viz Meurzh ! Deuit da sikourat ac’hanomp da gas ur bolitikerez all, evit ar bobl ha gant ar bobl !\n10 mennozh evit Brest\nRet eo da vBrest bezañ prest da stourmañ ouzh cheñchamant an hin. En ur grouiñ implijoù nevez e vo startijenaouet hon gêr en dro. Ezhomm zo eus kenskoazellou nevez evit kaout ur gêr reizh. Ret eo da gêr Brest en em sevel asembles gant an dud. Setu perak e kinnigomp deoc’h ur raktres uhelek. Digoret e vo ur mare nevez asembles. Deomp dezhi gant ar bobl ! Deomp dezhi gant Brest Da Zont !\n1. Treuzdougen boutin ha digoust\nkologel eo : neubetoc’h a c’haz a efed ti-gwer hag a rannigoù munut a vo ma vez digresket an niver a otoioù.\nReizh eo : an holl a rank bezañ gouest da fiñval e kêr.\nPosubl eo : nemet 1/3 eus koust an treuzdougen a zo paeet gant an dud hiziv. Arc’hantaouet e vo a drugarez d’an tell dreuzdougen a gresko un tamm – met ne vo ket dav paeañ hanterenn ar c’houmanant ken. Koust ar bilhedoù ne vo ket mui hag e vo un tamm arc’hant o tont eus ar budjed.\n2. Gwirioù politikel nevez\nUr referendom war intrudu ar bobl a vo lakaet e pleustr evit kinnig ha votiñ raktresoù an holl dud e Brest.\nUn referendom a vo posubl goulenn ivez e-kreiz ar respet, da skarzhañ an dud dilennet maez, evit lakaat anezhe da vezañ sirius.\nTabutiñ a vo graet en-dro e-pad pep Kuzul-Kêr, gant ur mare ispisial etre tud an Ti-Kêr hag an holl dud.\n3. Gwir galloudoù evit cheñch hon buhez hag hon kêrigoù\nKreñvaet e vo an arc’hantaouiñ a-stroll : 1/4 eus an dispign a vo roet d’an holl, da sevel raktresoù, a-raog fin ar respet.\nKuzulioù demokratel ar c’hêrigoù o do galloudoù gwir evit divizout peseurt raktresoù arc’hantaouiñ.\nAdwelet e vo ar c’hêrigoù evit ma vije muioc’h a dud o kemer plas enne. Ret eo deomp holl divizout ar pezh a c’hoarvezh tro-dro d’hon tiegezhioù !\n4. Bevañ gwelloc’h e-kreiz un en-dro yac’h pesk !\nStourmet e vo ouzh ar betoniñ. Ret eo laosk an douar d’al labourerien.\nDifenet e vo an diastuzerioù tro-dro ar kêr.\nHarpet e vo stalidigezh al labour-douar biologel war tachenn ar Meurgêr.\n5. Bevañ e Brest, war marc’h-houarn ha war droad\nKreñvaet e vo ar rouedad marc’h-houarn ken ma vije ur gwir rouedad : roudennoù divrodegoù, hentoù-belo gwarezet d’ar c’hroazhent, kevreadennoù etre ar skolioù.\nTakadoù-bale a vo e-kreiz Kêr a-bez, gant gwez. Skuizh ‘omp gant gwez treujet !\nAesaet e vo an tremen evit ma vije posubl d’an holl mont ha dont.\n6. Brest kengret, Brest youlek\n∙ Krouet e vo « karavanenn ar gwirioù » evit mont e darempred gant an holl. Ret eo deomp holl anavezout hon gwirioù sokial ha politikel. Hiziv an deiz ez eus ur bern tud ha na c’houlenn ket ar pezh o deus droed. An dra-se a lak tud da vezañ paouroc’h-paourañ.\nArnodet e vo ul lec’h hep tud dilabour ebet. Krouet e vo implijoù mad boutin : muioc’h evit 4 000 den dilabour a hirbad a zo e Brest !\nKrouet e vo ur post eiler evit am implij.\nLakaet e vo e pleustr ur steuñv greanterezh evit Brest. Pouezus- kenañ eo ijinañ tro-dro ar mor evit ober war-dro an treuzkemm ekologel. Gallout a raio degas implijoù niverus.\nDigoret e vo ar Penfeld hag al lec’hioù dilezet gant ar morlu evit kreñvaat obererezh ar porzh.\nSkoazellet e vo implijidi an ospital, a-drugarez d’ur c’huzul evezhiañ ouzh ar CHRU gant ar Maer.\n7. Peoc’haat hon kêr\nUr servij hanterouriezh a vo, sammet gant tud perzhek ha stummet. Dezho da sioulaat an dizemglevioù.\nNe vo ket ouzhpennet na kameraioù nag ur polis-kêr. An drase a goust ker-ruz ha n’eo ket efedus. Ret eo d’ar Stad kreñvaat servijoù ar Polis Broadel !\nStourmet e vo ouzh an harellerezh e-kreiz ar Meurgêr hag ar gumun.\n8. Ur Republik bev e Brest\nStourmet e vo ouzh serradur pe kendouez skolioù. Difenomp hon servijoù publik !\nDigoust e vo ar gantinenn hag an dafarioù skol evit an holl.\nNe vo ket skoaziadennet kevredigezhioù kredennel ken. Liammet ‘omp holl a-drugarez d’al laikelezh.\n9. Politikerez nevez da vezañ boull\nEchuet e vo gant berniañ respetoù etre an Ti-Kêr hag ar Meurgêr.\nGant paper e vo graet an dilennadegoù en-dro.\nBevennet e vo digolloù ar maer.ez ha prezidant.ez ar Meurgêr. Difennet e vo berniañ postoù eilmaer.ez ha bezprezidant.ez ar Meurgêr.\nEchuet e vo gant kevredadoù ekonomiezh kemmesk ha gant kevredadoù publik lec’hel (Brest’aim, Eaux du Ponant…). Ne servijont nemet da skoilhañ ar geodedourien eus ar c’hontrol.\n10. Brest, kêr ar bobl\nSkoazellet e vo kevredigezhioù ar c’hêrigoù c’hoazh hag adarre. Laosket e vo ur vediaoueg e-barzh pep kêrig. Skoazellet e vo an arzoù hag an arvestoù bev.\nSkoazellet e vo sport amatourien, kluboù ha kevredigezhioù ar c’hêrigoù a lak hon kêr da vevañ gant atiz.\nSkoaziadennet e vo Stad Brest nemet ma vez laosket harperien o kemer perzh e Kuzul-Merañ.\nHarpet e vo sport ar merc’hed : sikouret e vo hentennoù merc’hed ha sportourezed a live uhel.


Kaozeal:Khalid El Bakraoui - Wikipedia\nKaozeal:Khalid El Bakraoui\nPep hini a ra pezh a gar pe hogos. Padal, lakaet on diaes o lenn ez eus bet savet ur pennad-skrid diwar-benn ur sponter dister e vrud...--Prieladkozh (kaozeal) 23 Meu 2016 da 15:06 (UTC)\nDister e vrud? Me gred din e vez kaoz eus an daou vreudeur El Bakraoui abaoe mintin 'mañ doare dibaouez...Evit bezañ honest eo dreist-holl evit klokaat ar pennad war ar gwalldaolioù. :) A galon--Dishual (kaozeal) 23 Meu 2016 da 16:36 (UTC)\nMa santimant am eus dispaket ha netra ken all : ne gav ket din ez eo un dra vat reiñ brud (ma c'haller ober gant ar ger-mañ en degouezh-mañ) da zrouklazherien 'r seurt-se petra bennak ma vez komzet anezhe "abaoe mintin 'mañ doare dibaouez". Evit poent n'eus nemet e brezhoneg ez eus bet savet ur pennad diwar o fenn. Diwallit : [...] daou vreur [...] ha [...] onest [...]. A galon.--Prieladkozh (kaozeal) 23 Meu 2016 da 16:47 (UTC)\nDemat, amañ e vez kavet unan all ivez: https://fr.wikipedia.org/wiki/Ibrahim_et_Khalid_El_Bakraoui Ar pep pouezusañ gant hor wikipedia a zo da reiñ boued d'an holl, gant ma vo lennet gant tud e Brezhoneg evel just! A galon--Dishual (kaozeal) 23 Meu 2016 da 16:53 (UTC)\nDa bep hini e voued 'ta... :-(--Prieladkozh (kaozeal) 23 Meu 2016 da 17:25 (UTC)\nMintin 'mañ lod yaouank a c'houlenne din piv oa ar sponterien ha na penaos eoa tu gwelet daou vreur o emlazhañ evel-se. Klasket moa respont ar gwellañ ma oa tu ha laret dezho klask ivez drezho. Ar re-se a respontas din ne vije ket kavet netra en hor yezh na war ar gwalldaolioù na war ar sponterien ha d'ar gwellañ benn 6 miz. Ma bremañ e vo peadra evito :) A galon mignon --Dishual (kaozeal) 23 Meu 2016 da 17:36 (UTC)\nA zo mat. Gwell e vefe evelato e kavfe lod yaouank pennadoù a denn da dud speredek ar bed arabek hag ar bed islamek, hen ha nevez. A hent all, na zroukveskit ket "islamek" hag "islamour", rak islamourien eo ar sponterien. Nobozo (kaozeal) 23 Meu 2016 da 19:07 (UTC)\nAdtapet diwar « https://br.wikipedia.org/w/index.php?title=Kaozeal:Khalid_El_Bakraoui&oldid=1695346 »\nKemmoù diwezhañ degaset d'ar bajenn-mañ d'an 23 Meu 2016, da 19:11.


Pevare levr - XII - Wikimammenn\nPevare levr - XII\n◄ Red eo d’ann ene mad tostaat oc’h ann daol zantel hag ive lenn ar Skritur sakr Pevare levr - XII Ar c’hristen mad a dle c’hoantaat euz a greiz he galoun beza a-unan gant Jezuz-Krist e sakramant ann Aoter ►\nBez’ e tleer en enm lakaat gant kalz a aked e doare vad da goumunia.\n1. — Jezuz-Krist. — Me a gar eur galoun chlann ; digan-en-me eo e teu pep santelez ; me a glask eur galoun neat, enn-hi eo e karann beza. Grit d’in eur zal vraz, hag e rinn ar Pask enn ho ti gant va diskibien. Mar fell d’e-hoc’h e teufenn d’ho kavout hag e choumfenn enn hoc’h, skubit er meaz ar goell koz ha netait ho kaloun.\nPellait diouz ho kaloun holl brederiou ann douar hag holl safar ann techou fall. Pell dioc’h ar bed, evel eur golvan a zo he-unan dindan eunn doen, sonjit enn ho pec’hejou gant eur gwir c’hlac’har enn ho kaloun. Rak eur mignoun zo boaz da aoza evit he vignoun ar gaera hag ar wella gampr a zo eun he di ; evel-se e tiskouez pegement e kar he vignoun.\n2 — Evelato dalc’hit sonj mad n’oc’h ket, kaer ho pe, evit en em lakaat e doare vad da goumunia, ha pa vec’h eur bloaz hed-da-hed gant ar pez-labour-ze hep na rafac’h netra all e-bed ken. Hogen dre va madelez-me ha dre ar c’hras hep-ken eo ec’h hellit tostaat oc’h va zaol zantel, evel a ra eunn den paour a zo bet pedet gant eunn den pinvidik da zibri oc’h taol gant-han, ha ne d-eo ket evit anaout ar vadelez-ze nemet enn eur he drugarekaat ez vuel a greiz he galoun.\nGrit ar pez a hellot ha gwella mac’h hellot ; diwallit na gemerfac’h korf ann Aotrou ho muia karet, diwallit na gemerfac’h anezhan evit ober dioc’h ar c’hiz hag evit ober ar pez oc’h dalc’het da ober. Kemerit gant doujans ha gant karantez korf ann hini a blij gant-han dont d’ho kavout.\nMeeo a zo oc’h ho kervel, me eo a c’hourc’hemenn d’e-hoc’h dont, me eo a roio d’e-hoc’h ar pez hoc’h euz ezomm ; deuit ’ta ha kemerit ac’hanoun.\n3. — Pa\troann me d’e-hoc’h ar c’hras da veza birvidik a galoun, neuze e tleit trugarekaat ho Toue evit se, rak ne d-eo ket dre ma’z oc’h bet kavet mad da gaout ar c’hras-ze eo hoc’h euz bet anezhi ; bez’ ez eo dre m’am euz bet truez ouz-hoc’h. Mar hoc’h euz diouer euz ar chras-ze, mar kav d’e-hoc’h ez euz eur zec’hor vraz enn hoc’h ene, pedit stard, hirvoudit a wir galoun ha na baouezit ket da skei war an or, ken na vezo roet d’e-hoc’h eunn tamm-bennag diwar va zaol, pe eul lomm euz ann dour a c’hras, dour mad evit ar zilvidigez.\nEzomm hoc’h euz ac’hanoun-me ; me avad n’am euz ezomm e-bed ac’hanoc’h. N’oc’h ket deuet d’am c’havout evit va zantelaat me ; me avad eo a zeu daved-hoc’h evit ma viot gwelloc’h ha santeloc’h. Dont a rit etrezek enn-oun evit ma viot santeleet gan-en, evit ma viot a-unan gan-en. Dont a rit d’am c’haout evit ma vezo roet d’e-hoc’h grasou nevez a zo red d’e-hoc’h da gaout evit mont war well er mad. Na list ket ar c’hrasou-ze da vont e-biou, hogen bezit aketuz-meurbed, evit ma vezo ho kaloun e doare vad hag evit ma vezo digor d’ho muia karet.\n4. — Ne d-eo ket a-walc’h abars koumunia, lakaat ho kaloun da domma gant karantez ; red eo d’e-hoc’h c’hoaz poania d’he derc’hel er stad-ze goude ar goumunion. Teurel evez war-n-hoc’h hoc’h-unan a-c’houde-vez, a zo eunn dra red, kement ha ma’z eo red en em lakaat e stad vad abars koumunia ; rak n’euz tra a ve gwelloc’h evit kaout grasou puill ha puill, eget evesaat piz evel-se ouz-hoc’h hoc’h-hunan. Ar stad vad-ze a zo red d’e-hoc’h da gaout evit koumunia ervad ; n’euz tra gwasoc’h evit ho pellaat diout-hi eget na d-eo en em rei re vuhan d’ann traou a-ziaveaz goude ar goumunion.\nKomzit nebeut, en em dennit enn eul leac’h distro, hag eno bezit hoc’h-unan gant Doue, rak gan-e-hoc’h ema breman ann hini ne d-eo ket ar bed holl evit lemel digan-e-hoc’h.\nD’in-me eo e tleit en em rei hep derc’hel netra e-bed enn tu diouz-hoc’h, enn hevelep doare na vevot mui nemet enn-oun hep-ken, er-meaz a bep nec’h hag a bep enkrez.\nDiou zra zo red evit en em lakaat e stad vad da ober hor Pask hervez al lezen nevez : Netaat ar gampr-Fask ha lakaat enn-hi traou kaer ; da lavaret eo, pa fell d’ezhan kemeret evel ma’z eo dleet korf ha goad Jezuz-Krist, ann ene a dle beza, da genta holl, neat a bec’hed ; gwalc’het e tle beza bet a-raok gant daelou ar binijen ha boaz ive d’en em rei d’ar mad, evit ma vezo kavet mad dirak Doue. Ar pez a blij da Zoue, ar pez a denn muia he c’hrasou, eo eunn den a zo izel he galoun, eunn den en em zispriz he-unan, eunn den en deuz eur feiz kre ha ne ra nemet ar pez a fell da Zoue, eunn den a zo distag dioc’h traou ann douar ha ne c’hoanta ken nemet madou ann env. Ar pez a blij muia da Zoue eo ar garantez evit ann nesa, rak ar garantez a zo sioul, ne oar klemm, ne deuz ket a warisi, ne ra netra gant dievezded, ne d-eo ket rok anezhi, ne gar ket en em zevel, ne glask ket he mad he-unan, ne zao ket drouk enn-hi evit tra, ne daol gaou war zen e-bed, ne gar nep dislealded, ne gar nemet ar wirionez ; gouzanv a ra pep tra, kredi pep tra, gortoz pep tra hag herzel oc’h pep tra.\nO karantez a zeu e gwirionez euz ann env ! Karantez a zo gwelloc’h eget ar wella tra a zo, hervez a lavar ann Abostol braz sant Paol : Ha pa venn-me, eme-z-han, evit prezeg e kement iez zo hag evel ann Elez ho-unan, petra ve kement-se d’in ? Rak ma n’em euz ket a garantez e-kenver ann nesa, ne d-ounn nemet evel ann arem a zon, pe evel eunn drompill skiltruz. Ha p’am be-me galloud evit anaout ann traou da zont, ha pa venn-me evit anaout ann holl visteriou ; ha p’am be-me kement gwiziegez zo, ha p’am be-me eur feiz kre a-walch evit lakaat ar menesiou da loc’h, petra dalvezfe kement-se d’in ? Rak ma n’em euz ket a garantez evit ann nesa, ne d-ounn netra. Ha p’am be-me roet va madou holl evit maga ar re baour, ha p’am be-me stlapet va c’horf enn tan ; ma n’em euz ket a garantez evit va nesa, ann traou-ze holl ne dalvezfent netra d’in.\nEne kristen, mar fell d’e-hoc’h mont da test ann eured, grit e-c’hiz a reaz ar Gwerc’hezed santel euz ann Aviel : Kemerit eol hag aozit ho kleuzeuriou evit mont war arbenn d’ar Pried ; rak ar re a vezo mouget ho c’hleuzeuriou, a glevo ar c’homziou spountuz-man : E gwirionez ne anavezann ket ac’hanoc’h.\nAdtapet diwar « https://br.wikisource.org/w/index.php?title=Pevare_levr_-_XII&oldid=96546 »


Krugell an oadoù e Weesp (01/01/2008)\nUnan eus an teir meilh a zo e Weesp\nWeesp (distagañ :) a zo ur gumun hag ur gêr e proviñs Noord-Holland en Izelvroioù. 21,88 km² eo gorread Weesp (douar : 20,55 km², dour : 1,33 km² ). D'an 31 a viz Mae 2009 e oa 17 564 annezad enni. Ar c'hêrioù, kêriadennoù ha distrigoù da-heul a ya d'ober kumun Weesp : De Horn, Uitermeer, Weesp. Weesp a zo en ur rannvro anvet Vechtstreek, tost eo ouzh ar stêr Vecht hag ar stêr Smal Weesp hag ouzh kanol Amsterdam-Roen.\nUn daouarc'heg didud e oa betek penn-kentañ ar Grennamzer. Roet e voe gwirioù-kêr da Weesp e 1355. Eus dibenn ar Grennamzer betek an Eil Brezel-Bed e voe ar stêr Vecht ul linenn-difenn evit kontelezh Holland. Mogerioù-kreñv a oa e Weesp. El linenn-difenn e oa takadoù heveuz, a veze beuzet pa veze brezel. A-dreñv an takadoù-se e oa kêrioù kreñvaet, kazarnioù ha savadurioù arme all. Ul lodenn eus Stelling van Amsterdam e oa. Goude an Eil Brezel-Bed e voe savet tiez-annez nevez e kornôg Weesp, un takad greanterezh hag ur porzh war ar ganol Amsterdam-Roen. Ouzhpennet e voe ur bannlev er su er bloavezhioù 1970, ha n'eo ket kresket Weesp abaoe.\nE kuzul-kêr Weesp ez eus 17 dileuriad:\nWSP - 5 dileuriad\nAOV - 1 dileuriad\nDEP - 1 dileuriad\nBrudet eo Weesp peogwir eo eno ma savet labouradeg chokolad Van Houten. E Weesp e kaver ivez meilhoù. Miret eo bet kreiz Weesp evel ma oa gwechall, ha brudet eo ivez porselen Weesp hag ar wastell anvet Weesper Mop.\nUn ti-gar a zo e Weesp hag e c'haller ivez tapout ar bus da vont da Amsterdam.\nLec'hienn ofisiel Weesp\nLec'hienn Radio Weesp\nAdtapet diwar « https://br.wikipedia.org/w/index.php?title=Weesp&oldid=1916789 »\nKemmoù diwezhañ degaset d'ar bajenn-mañ d'an 21 Du 2021, da 11:30.


Theodor Busse - Wikipedia\nErnst Hermann August Theodor Busse, ganet d'ar 15 a viz Kerzu 1897 hag aet da Anaon d'an 21 a viz Here 1986, a oa un ofiser alaman e-pad ar C'hentañ hag an Eil Brezel-bed.\nMeurzh 1945, emvod milourel gant Hitler hag ofiserien uhel. Theodor Busse a zo en tu dehoù pellañ.\nBusse, genidik a Frankfurt (Oder), a oa emezelet e lu an Impalaeriezh alaman evel skoliad ofiser e 1915. Diplomet ha degemeret er servij e voe e miz C'hwevrer 1917. Enoret e voe gant ar groaz houarn gant klezeier eus an urzhiad Hohenzollern. Goude an arsav-brezel e voe degemeret evel unan eus an 2000 ofiser degemeret er Reichswehr. Pignat a reas gant ar renkoù goustadik, betek bezañ un ofiser e penn uhelañ al lu e miz Ebrel 1939. Kregiñ a reas ur stummadur e miz Eost. Ar stummadur a bade etre ar 1añ a viz Here 1939 ha an 30 a viz Gwengolo 1940. Etre 1940 ha 1942 e oa penn ofiser an obererezhioù evit ar Jeneral (ha goude-se Generalfeldmarschall) Erich von Manstein en 11vet lu war Talbenn ar Reter.\nChomet e oa e servij von Manstein etre 1942 ha 1943 evel Penn an oberiadurioù e Strollad Arme an Don. Etre 1943 ha 1944 e oa unan eus pennoù uhelañ ar Strollad Arme Su. O vezañ e servij ar Strollad Arme Su e voe enoret gant Kroaz marc'heg ar Groaz houarn d'an 30 a viz Genver 1944. Chomet e oa nebeut amzer en adarmead a-raok bezañ kefridiet evel penn uhel ar 121vet divizion troadegiezh. E miz Gouhere 1944 e oa e penn ar 1añ Korf Arme.\nE-pad pemp miz diwezhañ ar brezel, Busse a oa e penn an 9vet lu alaman a oa e Strollad Arme ar Vistula. Gant ma oa ar soviediz o kenderc'hel da aloubiñ Alamagn, stourmet en devoa evit difenn ar gêr-benn e-pad Emgann Berlin. An tu a voe dezhañ da vezañ diazez an difenn e-penn an 9vet lu e-pad Emgann Seelow hag Emgann an Oder-Neisse.\nGant ma oa Busse e penn an 9vet lu abaoe an 21 a viz Genver 1945, ne oa ket bet anzavet ent-ofisiel. Ar boaz a oa evit ar pennoù uhel e stummadur da gaout ur mare a 6 miz test a-raok bezañ lakaet e post en gwirionez. Dre ma oa kodianet Alamagn a-raok ar 6 miz ne voe ket titlet biken.\nAdtapet diwar « https://br.wikipedia.org/w/index.php?title=Theodor_Busse&oldid=1780502 »\nDernière modification le 9 Gen 2018, à 16:40\nKemmoù diwezhañ degaset d'ar bajenn-mañ d'an 9 Gen 2018, da 16:40.


Apollodoros Ac'harnai — Wikipedia\nApollodoros Ac'harnai (eus Ἀπολλόδωρος, Apollodōros, hag Αχαρναἰ Acharnai e gregach) a oa ur Gresian pinvidik er IVvet kantved kent JK. Ganet e oa bet e 394 kent JK en Ac'harnai en Attika. Anavezet eo a-drugarez da brezegennoù savet gant Demosthenes d'o distagañ el lezioù-barn.\nPevar bloaz warn-ugent e oa pa varvas e dad, ar banker Pasion, e 370 kent JK.. Goude marv Pasion ec'h addimezas e intañvez gant Formion, ur frankiziad da b-Pasion, hag e varvas e 360 kent JK. Dont a reas Formion da vezañ kulator he mab yaouankañ, Pasikles.\nE 350 kent JK e prosezas Apollodoros ouzh Formion. Skrivet e oa bet ar brezegenn difenn, Evit Phormion, gant Demosthenes. D'ar mare-se e oa Apollodoros arc'hon eponymos en Aten. Redek a reas ar vrud e oa bet roet ar brezegenn-se da lenn da Apollodoros kent ar prosez.. Apollodoros a brosezas ouzh an testoù o doa roet harp da Formion da-c'houde. Demosthenes a skrivas evit Apollodoros an div brezegenn anvet Diwar-benn ar gurunenn.\nKalz prosezioù en doa Apollodoros, ha Demosthenes a skrivas ar prezegennoù evitañ evit ar braz anezhe. An diwezhañ anezhe, a-enep Neaira, ur gourtizanez, a c'hallfe bezañ bet skrivet e 340 kent J.-K..\nPinvidik-kenañ e oa Apollodoros ha kaset en doa da benn liturgiezh an drierarkiezh dre ziv wezh, d'ur mare ma oa divoas d'un den e-unan kemer ar garg-se abalamour d'an dispign bras-kenañ a veze evitañ da-heul.\n↑ Demosthenes Evit Formion.\n↑ Diodoros Sikilia 16.46.\n↑ Aiskines, Diwar-benn an dileuriadenn 165; Plutarkos Demosthenes 15.\n↑ Demosthenes A-enep Polikles, A-enep Nikostratos.\nAdtapet diwar « https://br.wikipedia.org/w/index.php?title=Apollodoros_Ac%27harnai&oldid=1454860 »\nKemmoù diwezhañ degaset d'ar bajenn-mañ d'an 3 Ebr 2013, da 03:23.


Pjetër Bogdani (timbr eus 1989)\nPjetër Bogdani (Gur i Hasit, e-kichen Kukës, war-dro 1630 - Prishtina, 1689), anavezet en italianeg evel Pietro Bogdano, a oa ur skrivagner albanek hag a savas ar c'hentañ levr er yezh-se, Cuneus Prophetarum, e 1685.\nEontr Pjetër, Andrea Bogdani (1600-1683), a oa arc'heskob katolik Skopje ha sevel a reas ur yezhadur eus an albaneg skrivet e latin, ha ne chom skouerenn ebet anezhañ hiziv. Desavet e voe Pjetër Bogdani e skolioù katolik e meur a lec'h (Bulgaria, Italia) ha beleget e voe. Anvet e voe da berson e parrez Pult e 1651. Adalek 1654 ez eas da Roma da beurstudiañ ar brederouriezh hag an doueoniezh. E 1656 e voe anvet da eskob Shkodra, ma chomas 21 bloaz.\nE-pad ar Brezel etre an Impalaeriezh Otoman hag Aostria (1664-1669) e rankas mont da guzhat. E 1677 e teuas da vezañ arc'heskob Skopje, e-lec'h e eontr. Abalamour d'e gredenn ha d'e intampi da zifenn anezhi, e rankas mont en harlu, da Ragusa (Dubrovnik) da gentañ, ha goude-se da Venezia ha da Badova. E Padova e voe degemeret gant ar c'hardinal Gregorio Barbarigo (1622-1697), en doa anavezet e Roma diagent. Douget e oa ar c'hardinal Barbarigo da sevenadurioù broioù ar reter ha harp a roas da Pjetër Bogdani. E Padova e voe embannet eta, e 1685, Cuneus Prophetarum, ul levr prederouriezh ha doueoniezh savet gant Bogdani en albaneg hag e latin.\nDistreiñ a reas Bogdani d'ar Balkanioù e miz Meurzh 1686 hag eno e chomas, o vroudañ an dud da stourm ouzh armeoù an [Impalaeriezh Otoman]], dreist-holl e Kosovo. Kemer a reas perzh er Brezel Turk Bras (1683-1699) etre Aostria hag an Durked : 6000 soudard albanat en em savas da reiñ skoaz da arme Aostria evit kemer Prizren. Eno e tapas Pjetër Bogdani ar vosenn, ha mervel a reas e miz Kerzu 1689 e Prishtina.\nAdtapet diwar « https://br.wikipedia.org/w/index.php?title=Pjetër_Bogdani&oldid=1711061 »\nKemmoù diwezhañ degaset d'ar bajenn-mañ d'an 26 Gou 2016, da 10:55.


Gerioù ar meurvein - Paysages de mégalithes\nMein-hir, krommlec’hioù, taolioù-maen, krugelloù, turumelloù, karnoù, steudadoù, ha kement zo. Pep ger, pa vez anv eus meurvein, en deus ur ster skiantel resis. Tennañ a ra an holl anezho d’ur stil savouriezh, d’un implij, d’un dra ispisial. A-du emañ an enklaskerien hiziv an deiz evit lavaret e oa bezioù eus ar c’hrugelloù hag eus an taolioù-maen, hag e oa ar mein-sonn (mein-hir, steudadoù, mogerioù-tro...) arouezoù hag a servije d’ul lid bennak.\nMerkañ ar ra ar ger « meurvein » savadurioù graet gant mein bras, bloc’hoù tolzek (mein-hir, taolioù-maen, krommlec’hioù, ha kement zo). Krog e oad da sevel ar monumantoù-se er bed a-bezh (Kornôg Europa, Azia, Afrika, Su Amerika, douaroù ar mor Habask), e meur a varevezh en Istor (etre 6 500 a-raok JK ha fin ar milved kentañ eus hon oadvezh). Dibar eo ar stumm savouriezh-se e kornôg Frañs, ha dreist-holl er Mor-Bihan, rak unan eus ar re goshañ eo er bed, deuet war wel e-pad an Neolitik (da lavaret eo war-dro 5 500 a-raok JK), kalz a-raok ar piramidennoù en Egipt pe ar Gelted kentañ.\nGallout a ra ivez bezañ anvet peulvan. Ur ger poblek eo maen-hir, a oad krog da implijout en XVIIIvet kantved. Merkañ a ra « mein hir o stumm» benet pe kriz, bihan pe bras, lakaet en o sonn. Komz a reer ivez eus « unvein ». O-unan pe e strolladoù e c’hall ar mein-hir bezañ. Pa vezont en ur renkennad pe e meur a hini e stummont ur « steudad » hag a c’hall en em astenn war meur a gilometr.\n[Skeudenn : steudadoù ar Vaeneg, Kervarioù, Kerleskant e kumun Karnag ha hini ar Vaeneg Vihan en Drinded-Karnag, a stumm ar santual boemusañ eus ar marevezh-se. En em astenn a reont a-hed 5 kilometr eus ar c’hornôg d’ar reter, hag en deiz hiziv ez eus c’hoazh ouzhpenn 3000 a vein renket eus ar re vrasañ d’ar re vihanañ, ha war un tu resis.]\nSteudadoù Kerzerc’hoù (kumun an Ardeven)].\nMonumant-kañv savet gant mein-sonn, warno daroù a-blaen (taolioù). An taolioù-maen, evel ma vezont hiziv an deiz, zo aspadennoù, skeledennoù eus savadurioù-kañv brasoc’h. Gwechall e oant goloet gant ur grugell, bet krignet a-hed an amzer gant an natur hag an dud.\nKalz a seurtoù taolioù-maen zo er Mor-Bihan : soñjal a reer ez eo ar bezioù hep trepas ar re goshañ anezho. Gant ar re-se ne c’halled ket mont d’ar gambr en-dro ken rak siellet e veze ur wech lakaet ar c’horf enni. Tamm-ha-tamm e oa bet savet trepasoù. Gant ar re-se e c’halled addigeriñ ar bez. Setu, marteze, e oa graet ar re gentañ evit tud a renk uhel hepken. Evit un implij stroll e oa ar bezioù gant trepasoù peurliesañ, ha meur a gambr a c’halle bezañ enno. Ober a reer alez toet eus kement savadur ma n’eo ket dispartiet ken ar gambr-kañv diouzh an trepas. Un hollad hepken a vez stummet gant ar re-se.\nbez’ ez int holladoù mein-sav hag a dres stummoù liesseurt, bras pe bihan : dreist-holl kelc’hioù (krommlec’hioù), hanter-gelc’hioù, pevarzuegoù pe stummoù hern kezeg.\nKelc’h mein Kergonan (kumun Enizenac’h)\nAr Lannig (kumun Arzhon) zo ur c’hrommlec’h e-tal Gavriniz en Arvor-Baden. Dizoloet e vez ar c’helc’h mein-se, e stumm un houarn kezeg, a-youl ar mareoù\nKelc’h mein pevarzuek Krukunoù e Plouharnel\n[eus an hengembraeg crom = kromm, pleget, tort ha lech = maen plat] : Implijet e vez alies ar ger krommlec’h er yezh voutin evit ober anv eus ar c’helc’hioù mein-sav. Soñjal a ra ar skiantourien ez eo direizh an implij-se, rak gallout a ra ar c’hrommlec’hioù bezañ kelc’hioù, met ivez pevarzuegoù, hirgelc’hioù pe hanter-gelc’hioù.\n[E pep penn eus steudad ar Vaeneg e Karnag ez eus ur c’hrommlec’h]\nur grugell zo ur bern hag a c’holo ur bez pe meur a hini. Kelc’hiek pe hirgelc’hiek e vez he stumm peurliesañ. Komz a reer eus « turumell » pa vez graet ar golo-se gant douar hepken, hag eus « karn » pa vez graet gant mein.\n[Krugelloù bras ha krugelloù bihan a zo. Er Mor-Bihan e kaver e korn-bro Karnag krugelloù eus ar seurt « karnagat », anvet gwechall « krugelloù ramzel » abalamour d’o ment bras-bras, evel Krugell Sant-Mikael e Karnag : 120 m hed, 60 m led ha 12 m uhelder. Hini Mane ar C’hroueg e Lokmaria-Kaer zo ivez 10 m uhelder, 100 m hed ha 60 m led]\nbern douar hag a c’holo ur bez peurliesañ.\n[Turumelloù zo eus krugell Sant-Mikael ha krugell ar Vouster e Karnag, re Mane ar C’hroueg ha Mane Lud e Lokmaria-Kaer ha hini Tumieg en Arzhon].\n[eus ar c’heltieg carn = bern mein] monumant savet gant mein sec’h dreist ur bez pe meur a hini.\nunvaen zo engravet arouezioù war unan eus e duioù.


Pajenn:Catechis, 1817.djvu/89 - Wikimammenn\nd’ar Colossianet, diou d’e discipl Timothee, unan da Tite, unan da Philemon, hac unan d’an Hebreanet. Bezàn so ouspen seiz lizer eus an Ebestel, pere a henver catholiq, abalamour ne dint quet evel re sant Paul, adresset da Iliso particulier. Chetu-int-y amàn : Unan eus a sant Jacques, diou eus a sant Pêr, teir eus a sant Yan, unan eus a sant Jud ; hac anfin an Apocalips pe ar revelation eus a sant Yan.\nComzo Doue pere ne dint quet scrivet er levro sacr, mæs pere a so bet communiquet a c’heno gant J. C. ha conservet gant an Ebestel pere a c’heno da c’heno o deusse disquet dimp, eo ar pez a henver tradition. An Ebestel, instruet gant Jesus, o deus instruet an Esquibien o heriterien, hac ar re-màn a re da re o deus ordrenet hac instruet re-all. Erguisse en em gonserv ep chanchamant comso Doue ; rac an Ilis a so asistet gant ar Speret-Santel peini n’e c’habandono jamæs ha ne bermeto jamæs e alfe en em drompla voar ar fe ha comporta-\nAdtapet diwar « https://br.wikisource.org/w/index.php?title=Pajenn:Catechis,_1817.djvu/89&oldid=118001 »


Cefn Mawr zo ur gêriadenn e distrig Wrecsam, e biz Kembre. E-barzh kumuniezh Cefn emañ, hag enni emañ ivez Acrefair, Pen-y-bryn, Newbridge, Plasmadog ha Rhosymedre. Emañ Cefn Mawr er c'hreisteiz da Rhiwabon, e-kichen ar stêr Dyfrdwy.\nGwechall e oa ur gêriadenn oberiant-bras eus Cefn Mawr, d'ar mare ma oa labouradegoù houarn ha mengleuzioù glaou enni. E 1867 e oa bet savet ul labouradeg kimiek gant Robert Ferdinand Graesser, deuet eus Alamagn, ha buan e teuas da vezañ brasañ produer fenol ar bed. En XXvet kantved e voe produet aspirin, kaoutchoug ha meur a dra all enni, gant ar gompagnunezh stadunanat Monsanto. E dibenn an XXvet kantved e oa e dalc'h Flexsys, ur skourr eus Solutia, met abaoe 2010 eo echu al labour enni.\nE-kichen Cefn Mawr emañ Dourbont Pontcysyllte, ma vez treuzet traoñienn ar stêr Dyfrdwy gant Kanol Llangollen.\nAdtapet diwar « https://br.wikipedia.org/w/index.php?title=Cefn_Mawr&oldid=1862507 »\nKemm diwezhañ d'an 5 Gen 2020 da 19:52


Deiziadur korean - Wikipedia\nAn Deiziadur korean hengounel zo un deiziadur loarel, evel deiziadur hengounel kalz broioù all eus reter Azia. Hiziv an deiz e vez implijet ivez un deiziadur heolel diazezet war an deiziadur gregorian. Implijet e vez an deiziadur heolel, hiziv an deiz, evit ar bloavezhioù ganedigezh, marv pe evit deiziad ar gouelioù hengounel da skouer.\n1.1 Ar reizhiad hengounel\n1.2 An deiziadur gregorian\n2 Deiziadur Kore ar su\n2.1 Devezhioù ar sizhun\n2.2 Ar mizioù\n2.3 An deiz-ha-bloaz\n3 An devezhioù gouel\n4 E Korea an norzh\nAr reizhiad hengounel[kemmañ | kemmañ ar vammenn]\nEvel e kalz broioù, an deiziadur hengounel a zo un deiziadur loarel. Etre 270 ha 963 e veze niveret ar bloavezhioù hervez niver bloavezhioù ren ar rieg. Ren pep rieg zo sellet outañ evel un oadvezh, dezhi un anv barzhek, un tamm evel e Bro-Japan. Oadvezh ar peoc'h peurbadus eo anvet ren an impalaer Yangwon etre 545 ha 559, da skouer. Da c'houde e oa implijet anvioù an oadvezhioù sinaek betek 1895. Evel e Sina, e oa ur c'helc'hiad 60 vloaz, dezhe pep a anv, a zeu en-dro. Evit lakaat kemm etre an holl vloazioù a oa dezhe an hevelep anv e veze meneget ouzhpenn anv ren ar rieg.\nAn deiziadur gregorian[kemmañ | kemmañ ar vammenn]\nDegemeret e oa an deiziadur gregorian gant an impalaeriezh korean nevez d'ar c'hentañ a viz Genver 1895, gant anvioù koreanek evit an devezhioù hag ar mizioù, met kontet e veze ar bloavezhioù o kemer savidigezh an dierniezh Joseon e 1393, evel bloavezh 0. Eus 1897 betek stagidigezh Korean ouzh impalaeriezh Bro-Japan, e 1910, e oa implijet anvioù an oadvezhioù korean da gontañ ar bloavezhioù. Dindan dalc'h impalaeriezh Bro-Japan, betek 1945, e veze implijet anvioù an oadvezhioù japanat da gontañ bloavezhioù an deiziadur gregorian. Adalek 1945 betek 1961 e oa kontet ar bloavezhioù abaoe savidigezh ar Gojoseon gant Tangun e -2333. implijet e oa an doare-se da niveriñ ar bloavezhioù gant an deiziadur loarel korean a-raok 1945, hag a vez implijet ral a wezh hiziv. Bremañ e vez implijet an deiziadur gregorian etrebroadel er vuhez foran. Kalz devezhioù gouel hengounel avat, evel ar bloavezhioù ganedigezh pe marv, zo diazezet atav war an deiziadur hengounel. Kalz Koreaned a lid o deiz-ha-bloaz ha kala-bloaz, hiziv an deiz, hervez an daou zeiziadur, an deiziadur diouzh an Heol hag an deiziadur diouzh al Loar. Talvezout a ra an dou zeiziadur evit an devezhioù gouel ivez. Alies e vez merket ivez devezh an deiziadur diouzh al loar war pajennoù an deiziadurioù gregorian a vez gwerzhet.\nDeiziadur Kore ar su[kemmañ | kemmañ ar vammenn]\nDa lavaret an deiziad e vez anv eus ar bloavezh da gentañ, gant -nyon, eus ar miz, gant -wǒl, ha goude eus an devezh, gant -il.\nEvel e broioù all eus Azia ar reter e krog ar sizhun gant ar Sul. Setu amañ da-heul anvioù devezhioù ar sizhun e deiziadur gregorian Korea\nDevezhioù ar sizhun\nSul 일요일 iryoil An Heol\nLun 월요일 wǒryoil Al Loar\nMeurzh 화요일 hwayoil An tan\nMerc'her 수요일 suyoil An dour\nYaou 목요일 mogyoil Ar gwez\nGwener 목요일 kŭmyoil An aour\nSadorn 토요일 t'oyoil An douar\nImplijet e vez ar memes arouezennoù sinaek hag ar Japaned da skrivañ anvioù an devezhioù. Gallout a reont ivez bezañ skrivet er skritur koreanek. Liammet eo anv pep devezh gant un elfenn eus ar brederouriezh sinaat (sellet ouzh an daolenn).\nAnv pep miz eus an deiziadur gregorian zo savet diwar an niverenn a glot gantañ, e koreaneg, heuliet gant -wǒl, ar ger koreanek evit loar/miz. An nemedennoù nemeto zo steuziadur ar k e yuk, c'hwec'h, hag ar p e ship, dek. Implijet e vez an hevelep anvioù mizioù en deiziadur diouzh al Loar ivez. Da lakaat kemm etre an daou e vez lavaret ouzhpenn yangnyǒgŭro, da lavaret eo "hervez deiziadur ar c'hornôg", pe ŭmngnyǒgŭro, da lavaret eo "hervez an deiziadur savet diouzh al Loar". .\nAnvioù ar mizioù\nMiz Genver 일월 irwǒl\nMiz C'hwevrer 2월, 이월 iwǒl\nMiz Meurzh 3월, 삼월 samwǒl\nMiz Ebrel 4월, 사월 sawǒl\nMiz Mae 5월, 오월 owǒl\nMiz Mezheven 유월 yuwǒl\nMiz Gouere 칠월 chirwǒl\nMiz Eost 8월, 팔월 parwǒl\nMiz Gwengolo 9월, 구월 guwǒl\nMiz Here 10월, 시월 siwǒl\nMiz Du 11월, 십일월 sibirwǒl\nMiz Kerzu 12월, 십이월 sibiwǒl\nAn deiz-ha-bloaz[kemmañ | kemmañ ar vammenn]\nUn doare ispisial o deus ar Goreaned da gontañ o oad ha da lidañ o deiz-ha-bloaz. Kontañ a reer oad an dud abaoe devezh o c'hrouañs. Pa vez ganet ar vugale o devezh ur bloaz dija eta evit ar Goreaned ! Tapout a reont ivez ur bloavezh ouzhpenn bep devezh kala-bloaz. Da lavaret eo en do ur bugel ganet e miz Kerzu daou vloaz da gala-bloaz goude. Abalamour da se ez eus ur c'hemm eus bloaz pe daou etre an oad korean, hangungnai, hag an oad "reizh", man-nai. Ar vugale a glassk tennañ o mat eus an dra-se evitkaout boeson pe kaout un aotre bleinañ met ar man-nai eo an oad ofisiel. Peuliesañ e lidont o deiz-ha-bloaz diouzh an deiziadur hengounel ha diouzh an deiziadur gregorian.\nAn devezhioù gouel[kemmañ | kemmañ ar vammenn]\nUn arouez eus istor Korea eo ar gouelioù. Festañ a ra an holl e-doug ar gouelioù kristen, evel nedeleg, hag ar gouelioù boudaek, evel deiz-ha-bloaz Bouda, forzh peseurt relijion o defe.\nAn devezh gouel hengounel brasañ eo Seollal, devezh kentañ kala-bloaz hengounel Korea. E-mesk an devezhioù gouel bras all emañ : Daeboreum pe Boreumdaal (ar c'hentañ loargann), Dano (gouel an diskar-amzer), Chuseok (gouel loar an Eost), ha Samjinnal (gouel an nevezamzer). Emañ ivez Yudu (gouel an hañv), ha Chilseok (gouel ar moñson).\nE Korea an norzh[kemmañ | kemmañ ar vammenn]\nE Korea an norzh e vez implijet ur stumm eus an deiziadur gregorian, ar "Juche nyon", diwar anv ideologiezh ar renad, ar juche, ha nyon, bloaz. Ne cheñch ket ar mizioù diouzh ar re a gaver en deiziadur gregorian klasel. Kontet e vez ar bloavezhioù avat adalek deiz ganedigezh Kim Il Sung, d'ar 15 a viz Ebrel 1912. E 2011 eus an deiziadur gregorian emeur eta er bloavezh 99 hervez deiziadur Korea an Norzh. Graet eo vez ar "bloavezhioù Juche" eus ar bloavezhioù-se. Degemeret e oa an deiziadur-se e 1997.\nAlies, e vez roet ar bloavezh juche goude bloavezh an deiziadur gregorian, da skouer : 27 a viz Even 2007 Juche 96. El levrioù ha kazetennoù embannet et Korea avat e vez lakaet ar bloavezh juche a-raok bloavezh an deiziadur gregorian : Juche 96 (2007).\n↑ Devezhioù gouel Korea (e saozneg)\n↑ Claude Helper, Corée, réunification, mission impossible, L'Harmattan, 2008.\n↑ News releases gant servijoù keleier Korea an norzh a ziskouezh implij ar "bloavezh Juche"\nAdtapet diwar « https://br.wikipedia.org/w/index.php?title=Deiziadur_korean&oldid=1977063 »


1 Diskuliadur Jezuz-Krist, en deus resevet digant Doue evit diskouez d'e servijerien an traoù a zle c'hoarvezout dizale. O roet en deus da anavezout dre gas e ael da Yann e servijer,\n2 en deus disklêriet komz Doue ha testeni Jezuz-Krist, ha kement en deus gwelet.\n3 Eürus an hini a lenn hag ar re a selaou komzoù ar brofediezh-mañ, hag a vir an traoù a zo skrivet enni, rak an amzer a zo tost.\nD'ar seizh Iliz a zo en Azia\n4 Yann, d'ar seizh Iliz a zo en Azia: Ar c'hras hag ar peoc'h ra vo roet deoc'h a-berzh an hini a zo hag a oa hag a zeu, hag a-berzh ar seizh Spered a zo dirak e dron,\n5 hag a-berzh Jezuz-Krist, an test feal, ar c'hentañ-ganet a-douez ar re varv, ha Priñs rouaned an douar. D'an hini en deus hor c'haret, hor gwalc'het eus hor pec'hedoù dre e wad,\n6 hag en deus graet ac'hanomp rouaned hag aberzhourien da Zoue e Dad, ra vo dezhañ ar c'hloar hag ar galloud e kantvedoù ar c'hantvedoù! Amen.\n7 Setu, dont a ra war ar c'hoabr, ha pep lagad a welo anezhañ, ar re ivez o deus e doullet. Hag holl veuriadoù an douar a hirvoudo en abeg dezhañ. Ya. Amen.\n8 Me eo an Alfa hag an Omega, ar penn-kentañ hag an diwezh, eme an Aotrou, an hini a zo hag a oa hag a zeu, an Holl-C'halloudeg.\n9 Me Yann, ho preur, am eus lod ganeoc'h en anken, er rouantelezh hag er c'hendalc'husted e Jezuz-Krist, edon en enezenn anvet Patmoz abalamour da gomz Doue hag abalamour da desteni Jezuz-Krist.\n10 Bez' e voen savet er spered da zeiz an Aotrou, hag e klevis a-dreñv din ur vouezh kreñv evel hini un drompilh,\n11 a lavare: Me eo an Alfa hag an Omega, ar c'hentañ hag an diwezhañ; ar pezh a welez, skriv-eñ en ul levr, ha kas-eñ d'ar seizh Iliz a zo en Azia, da Efez, da Smirna, da Bergam, da Diatira, da Sardiz, da Filadelfia ha da Laodikea.\n12 Distreiñ a ris da welout ar vouezh a gomze ouzhin. Pa voen troet, e welis seizh kantolor aour,\n13 hag e-kreiz ar seizh kantolor, unan bennak heñvel ouzh mab an den, gwisket gant ur sae hir ha gourizet war e vruched gant ur gouriz aour.\n14 E benn hag e vlev a oa gwenn evel gloan gwenn, evel an erc'h, e zaoulagad a oa evel ur flamm tan,\n15 e dreid a oa heñvel ouzh arem fin-meurbet, evel ma vefent entanet en ur forn, e vouezh a oa evel ar vouezh eus kalz a zoureier.\n16 En e zorn dehoù en doa seizh steredenn. Eus e c'henoù e teue ur c'hleze lemm a zaou droc'h, hag e zremm a lugerne evel an heol en e nerzh.\n17 Pa welis anezhañ, e kouezhis d'e dreid evel marv. Lakaat a reas e zorn dehoù warnon o lavarout din: Na'z pez ket aon! Me eo ar c'hentañ hag an diwezhañ,\n18 an hini a zo bev. Bet on marv, ha setu ez on bev e kantvedoù ar c'hantvedoù. Amen. Me am eus alc'houezioù lec'h ar marv hag ar marv.\n19 Skriv an traoù ac'h eus gwelet, hag an traoù a zo, hag an traoù a zle en em gavout goude-se.\n20 Setu mister ar seizh steredenn ac'h eus gwelet em dorn dehoù hag ar seizh kantolor aour. Ar seizh steredenn a zo aeled ar seizh Iliz, ar seizh kantolor ac'h eus gwelet a zo ar seizh Iliz.\n1 Skriv da ael Iliz Efez: Setu ar pezh a lavar an hini a zalc'h ar seizh steredenn en e zorn dehoù, an hini a gerzh e-kreiz ar seizh kantolor aour:\n2 Anavezout a ran da oberoù, da labour ha da zalc'husted. Gouzout a ran penaos ne c'hellez ket gouzañv ar re zrouk, penaos ec'h eus amprouet ar re en em lavar ebestel ha n'int ket, hag ec'h eus kavet anezho gaouiat.\n3 Gouzañvet ec'h eus, bet ec'h eus dalc'husted, labouret ec'h eus evit va anv, ha ne'c'h eus ket kollet kalon.\n4 Met un dra bennak am eus a-enep dit: dilezet ec'h eus da garantez gentañ.\n5 Az pez soñj eta a-belec'h out kouezhet, az pez keuz, ha gra da oberoù kentañ, anez e teuin dizale da'z kavout hag e lamin da gantolor eus e lec'h, ma ne'c'h eus ket keuz.\n6 Koulskoude an dra-mañ ac'h eus, e kasaez oberoù an Nikolaidi a gasaan ivez.\n7 An neb en deus divskouarn, ra glevo ar pezh a lavar ar Spered d'an Ilizoù. D'an hini a drec'ho me a roio da zebriñ eus ar wezenn a vuhez a zo e-kreiz baradoz Doue.\n8 Skriv ivez da ael Iliz Smirna: Setu ar pezh a lavar ar c'hentañ hag an diwezhañ, an hini a zo bet marv hag a zo deuet en-dro d'ar vuhez:\n9 Anavezout a ran da oberoù, da drubuilhoù ha da baourentez, petra bennak ma'z out pinvidik, ha gwallgomzoù ar re en em lavar Yuzevien ha n'int ket, met a zo ur sinagogenn eus Satan.\n10 Na'z pez ket aon dirak netra eus an traoù az po da c'houzañv. Setu, an diaoul a ya da deurel hiniennoù ac'hanoc'h en toull-bac'h, evit ma viot amprouet, hag ho po un trubuilh e-pad dek devezh. Bez feal betek ar marv, hag e roin dit ar gurunenn a vuhez.\n11 An neb en deus divskouarn, ra glevo ar pezh a lavar ar Spered d'an Ilizoù. An hini a drec'ho ne resevo koll ebet eus an eil marv.\n12 Skriv ivez da ael Iliz Pergam: Setu ar pezh a lavar an hini en deus ar c'hleze lemm a zaou droc'h:\n13 Anavezout a ran da oberoù, e pelec'h e chomez, e-lec'h m'emañ tron Satan. Hag e talc'hez va anv, ha ne'c'h eus ket nac'het va feiz, zoken en deizioù ma'z eo bet lakaet d'ar marv Antipaz, va zest feal, en ho touez, e-lec'h ma chom Satan.\n14 Met un dra bennak am eus a-enep dit: bez' ec'h eus aze tud hag a zalc'h kelennadurezh Balaam, a zeske da Valag lakaat ur maen-kouezh dirak mibien Israel evit ma tebrjent traoù aberzhet d'an idoloù ha ma en em rojent d'ar gasterezh.\n15 Evel-se, ec'h eus ivez tud a zalc'h kelennadurezh an Nikolaidi, a gasaan.\n16 Az pez eta keuz, anez e teuin dizale da'z kavout hag e stourmin outo gant kleze va genoù.\n17 An neb en deus divskouarn, ra glevo ar pezh a lavar ar Spered d'an Ilizoù. D'an hini a drec'ho e roin da zebriñ eus ar mann kuzhet, hag e roin dezhañ ur maen gwenn, ha war ar maen-se e vo skrivet un anv nevez n'eo anavezet gant den nemet gant an hini a resev anezhañ.\n18 Skriv ivez da ael Iliz Tiatira: Setu ar pezh a lavar Mab Doue, an hini en deus e zaoulagad evel ur flamm-tan hag e dreid heñvel ouzh kouevr fin-meurbet:\n19 Anavezout a ran da oberoù, da garantez, da servij, da feiz, da zalc'husted, ha da oberoù diwezhañ a zo dreist da re gentañ.\n20 Met un dra bennak am eus a-enep dit: lezel a rez ar vaouez Jezabel, hag en em lavar profedez, da gelenn ha da douellañ va servijerien evit o lakaat da en em reiñ d'ar gasterezh ha da zebriñ traoù aberzhet d'an idoloù.\n21 Roet em eus amzer dezhi da gaout keuz eus he gasterezh, met n'eo ket fellet dezhi kaout keuz.\n22 Setu, mont a ran d'he zeurel war ur gwele, hag ar re a ra avoultriezh ganti a vo en un trubuilh bras, nemet o defe keuz eus o oberoù.\n23 Ha lazhañ a rin he bugale dre ar marv, hag an holl Ilizoù a ouezo penaos ez on an hini a furch al lounezhi hag ar c'halonoù. Reiñ a rin da bep hini ac'hanoc'h hervez e oberoù.\n24 Met me a lavar deoc'h-c'hwi, he d'ar re all a zo e Tiatira, d'an holl re n'anzavont ket ar gelennadurezh-se ha n'o deus ket anavezet, evel ma lavaront, donderioù Satan: Ne lakain warnoc'h bec'h all ebet,\n25 met da vihanañ, dalc'hit start ar pezh hoc'h eus betek ma teuin.\n26 D'an hini a drec'ho hag a viro va oberoù betek an dibenn, e roin dezhañ galloud war ar broadoù.\n27 Gouarn a raio anezho gant ur walenn houarn, hag evel listri ur poder e vint bruzunet, evel ma em eus va-unan resevet digant va Zad,\n29 An neb en deus divskouarn, ra glevo ar pezh a lavar ar Spered d'an Ilizoù.\n1 Skriv ivez da ael Iliz Sardiz: Setu ar pezh a lavar an hini en deus seizh Spered Doue hag ar seizh steredenn: Anavezout a ran da oberoù, ur vrud ac'h eus da vezañ bev, met marv out.\n2 Bez evezhiek ha kreñva ar pezh a chom hag a ya da vervel, rak ne'm eus ket kavet da oberoù peurvat dirak Doue.\n3 Az pez soñj eta eus ar pezh ac'h eus resevet ha klevet, mir-eñ hag az pez keuz. Ma ne veilhez ket, dont a rin da'z kavout evel ul laer, ha ne ouezi ket da bet eur e teuin da'z kavout.\n4 Bez' ec'h eus koulskoude e Sardiz un nebeud tud n'o deus ket saotret o dilhad. Kerzhout a raint ganin e gwiskamantoù gwenn, rak dellezek int a-gement-se.\n5 An hini a drec'ho a vo gwisket gant dilhad gwenn ha ne lamin ket e anv eus al levr a vuhez, met anzav a rin e anv dirak va Zad ha dirak e aeled.\n6 An neb en deus divskouarn, ra glevo ar pezh a lavar ar Spered d'an Ilizoù.\n7 Skriv ivez da ael Iliz Filadelfia: Setu ar pezh a lavar ar Sant, ar Gwirion, an hini en deus alc'hwez David, an hini a zigor ha den ne serr, an hini a serr ha den ne zigor:\n8 Anavezout a ran da oberoù. Setu, digoret em eus un nor dirazout ha den ne c'hell he serriñ, dre ma ec'h eus nebeut a nerzh, ma ec'h eus miret va c'homz, ha ma ne'c'h eus ket nac'het va anv.\n9 Setu e roin dit reoù eus sinagogenn Satan, en em lavar Yuzevien ha n'int ket met a lavar gevier. Setu, me a lakaio anezho da zont evit ma taoulinint da'z treid ha ma ouezint em eus da garet.\n10 Abalamour ma ec'h eus miret komz va dalc'husted, me va-unan a viro ac'hanout en eur an temptadur a zle dont war ar bed holl, evit amprouiñ ar re a zo o chom war an douar.\n11 Setu, dont a ran dizale; dalc'h start ar pezh ac'h eus evit na gemero den da gurunenn.\n12 Gant an hini a drec'ho e rin ur peul e templ va Doue ha ne yelo ken er-maez. Skrivañ a rin warnañ anv va Doue, hag anv kêr va Doue, ar Jeruzalem nevez a ziskenn eus an neñv eus kichen va Doue, ha va anv nevez.\n13 An neb en deus divskouarn, ra glevo ar pezh a lavar ar Spered d'an Ilizoù.\n14 Skriv ivez da ael Iliz Laodikea: Setu ar pezh a lavar an Amen, an test feal ha gwirion, ar penn-kentañ eus krouidigezh Doue:\n15 Anavezout a ran da oberoù, gouzout a ran penaos n'out na yen na tomm. O, ma vijes bet yen pe tomm!\n16 Evel-se, dre ma'z out klouar, ha na yen na tomm, e c'hwedin ac'hanout eus va genoù.\n17 Dre ma lavarez: Me a zo pinvidik, pinvidikaet on ha ne'm eus ezhomm a netra, dre n'anavezez ket ez out gwalleürus, truezus, paour, dall hag en noazh,\n18 aliañ a ran ac'hanout da brenañ diganin aour amprouet dre an tan evit dont da vezañ pinvidik, ha dilhad gwenn evit bezañ gwisket ha chom hep diskouez ar vezh eus da noazhder, hag ur c'hollir da oleviñ da zaoulagad evit ma weli.\n19 Tamall ha kastizañ a ran an holl re a garan. Az pez gred eta ha keuz.\n20 Setu en em zalc'han ouzh an nor hag e skoan. Mar klev unan bennak va mouezh ha mar digor an nor, ez in en e di, hag e koagnin gantañ hag eñ ganin.\n21 An hini a drec'ho, me a lakaio anezhañ da azezañ ganin war va zron, evel ma em eus trec'het ha ma'z on azezet gant va Zad war e dron.\n22 An neb en deus divskouarn, ra glevo ar pezh a lavar ar Spered d'an Ilizoù.\n1 Goude-se e sellis, ha setu un nor a oa digor en neñv. Ar c'hentañ mouezh em boa klevet, evel hini un drompilh, hag a gomze ganin, a lavaras: Pign amañ, ha diskouez a rin dit an traoù a zle c'hoarvezout goude ar re-mañ.\n2 Ha kerkent e voen savet er spered. Ha setu un tron a oa savet en neñv hag unan bennak a oa azezet war an tron.\n3 An hini a oa azezet a seblante bezañ heñvel ouzh maen-yalp hag agatenn-ruz. An tron a oa kelc'hiet gant ur wareg-c'hlav a oa heñvel a zoare ouzh emrodez.\n4 En-dro d'an tron e oa pevar dron warn-ugent, hag azezet war an tronioù e welis pevar henaour warn-ugent, gwisket gant dilhad gwenn, gant kurunennoù aour war o fennoù.\n5 Eus an tron e teue luc'hed, kurunoù ha mouezhioù. Dirak an tron e teve seizh lamp gwrezus a zo seizh Spered Doue.\n6 Bez' e oa ivez dirak an tron ur mor gwer heñvel ouzh strink, hag e-kreiz an tron hag en-dro d'an tron, pevar aneval leun a lagadoù a-raok hag a-dreñv.\n7 An c'hentañ aneval a oa heñvel ouzh ul leon, an eil aneval a oa heñvel ouzh ul leue, an trede aneval en doa e zremm evel hini un den, ar pevare aneval a oa heñvel ouzh un erer o nijal.\n8 Ar pevar aneval o doa pep hini c'hwec'h askell tro-dro, hag en diabarzh e oant leun a lagadoù. Ne baouezont noz-deiz da lavarout: Santel, santel, santel eo an Aotrou Doue holl-c'halloudek, an hini a zo hag a oa hag a zeu!\n9 Pa roe an anevaled gloar hag enor ha gras d'an hini a oa azezet war an tron, d'an hini a vev e kantvedoù ar c'hantvedoù,\n10 ar pevar henaour warn-ugent a zaouline dirak an hini a oa azezet war an tron, hag a azeule an hini a vev e kantvedoù ar c'hantvedoù, hag a daole o c'hurunennoù dirak an tron en ur lavarout:\n11 Aotrou, dellezek out da resev ar c'hloar, an enor hag ar galloud, rak te ac'h eus krouet pep tra, ha dre da volontez eo emaint hag ez int bet krouet!\n1 Hag e welis e dorn dehoù an hini azezet war an tron ul levr skrivet en diabarzh hag en diavaez, siellet gant seizh siell.\n2 Gwelout a ris ivez un ael galloudek a grie gant ur vouezh kreñv: Piv a zo dellezek da zigeriñ al levr ha da zieren ar sielloù anezhañ?\n3 Ha den ne c'helle nag en neñv, na war an douar, na dindan an douar, digeriñ al levr pe sellout outañ.\n4 Hag e ouelis kalz, dre ma ne voe kavet den ebet dellezek da zigeriñ al levr, na d'e lenn, na da sellout outañ.\n5 Unan eus an henaourien a lavaras din: Na ouel ket. Setu al leon eus meuriad Juda, broustenn wrizioù David, en deus trec'het evit digeriñ al levr ha dieren ar seizh siell anezhañ.\n6 Hag e sellis, ha setu e-kreiz an tron hag ar pevar aneval, hag e-kreiz an henaourien, un Oan a oa eno evel aberzhet. Bez' en doa seizh korn ha seizh lagad, a zo seizh Spered Doue kaset dre an douar holl.\n7 Eñ a zeuas hag a gemeras al levr eus dorn dehoù an hini azezet war an tron.\n8 P'en doe kemeret al levr, e taoulinas ar pevar aneval hag ar pevar henaour warn-ugent dirak an Oan, o kaout pep hini anezho telennoù hag hanafoù aour leun a c'hwezh-vat, a zo pedennoù ar sent.\n9 Ur c'hantik nevez a ganent o lavarout: Dellezek out da gemer al levr ha da zigeriñ ar sielloù anezhañ, rak aberzhet out bet hag hon dasprenet ec'h eus da Zoue dre da wad, a bep meuriad, a bep yezh, a bep pobl, a bep broad,\n10 ha graet ec'h eus ac'hanomp rouaned hag aberzhourien d'hon Doue, hag e renimp war an douar.\n11 Hag e sellis hag e klevis mouezh kalz a aeled en-dro d'an tron, d'an anevaled ha d'an henaourien, hag an niver anezho a oa eus dekmiliadoù a zekmiliadoù ha miliadoù a viliadoù.\n12 Hag e lavarent gant ur vouezh kreñv: Dellezek eo an Oan a zo bet aberzhet da resev galloud ha pinvidigezh ha furnez ha nerzh hag enor ha gloar ha meuleudi.\n13 Klevout a ris an holl grouadurien a zo en neñv, war an douar, dindan an douar, er mor, hag an holl draoù a zo enno, a lavare: D'an hini azezet war an tron ha d'an Oan, ra vo meuleudi hag enor ha gloar ha galloud, e kantvedoù ar c'hantvedoù!\n14 Ar pevar aneval a lavare: Amen! Hag ar pevar henaour warn-ugent a zaoulinas hag a azeulas an hini a vev e kantvedoù ar c'hantvedoù.\nAr c'hwec'h siell kentañ\n1 Hag e sellis pa zigoras an Oan unan eus ar seizh siell, hag e klevis unan eus ar pevar aneval o lavarout gant mouezh ur gurun: Deus ha gwel.\n2 Hag e sellis, hag e welis ur marc'h gwenn. An hini a oa pignet warnañ en doa ur wareg, hag e voe roet dezhañ ur gurunenn, hag ez eas kuit, trec'her evit trec'hiñ.\n3 Pa zigoras an eil siell, e klevis an eil aneval a lavare: Deus ha gwel.\n4 Dont a reas er-maez ur marc'h all liv tan. An hini a oa pignet warnañ en doa ar galloud da lemel ar peoc'h a-ziwar an douar, ha d'ober ma en em lazhfe an dud an eil egile. Ur c'hleze bras a voe roet dezhañ.\n5 Pa zigoras an trede siell, e klevis an trede aneval a lavare: Deus ha gwel. Hag e sellis, hag e welis ur marc'h du. An hini a oa pignet warnañ en doa ur valañs en e zorn.\n6 Hag e klevis ur vouezh e-kreiz ar pevar aneval a lavare: Ur c'hoiniks (~ 1 l) gwinizh evit un diner (1 diner = pezh arc'hant roman war-dro 4 g), ha tri c'hoiniks (~ 3 l) heiz evit un diner, met na washa ket an eoul nag ar gwin.\n7 Pa zigoras ar pevare siell, e klevis mouezh ar pevare aneval a lavare: Deus ha gwel.\n8 Hag e sellis, hag e welis ur marc'h drouklivet. An hini a oa pignet warnañ a oa anvet ar marv, ha lec'h ar marv a gerzhe war e lerc'h. Ar galloud a voe roet dezho war ar bedervet lodenn eus an douar evit lazhañ dre ar c'hleze, dre an naonegezh, dre ar varvelezh, ha dre loened gwez an douar.\n9 Pa zigoras ar pempvet siell, e welis dindan an aoter eneoù ar re a oa bet lazhet evit komz Doue hag evit an testeni o doa douget.\n10 Gant ur vouezh kreñv e krient o lavarout: Aotrou santel ha gwirion, betek pegoulz e chomi hep barn hag hep veñjiñ hor gwad war ar re a zo o chom war an douar?\n11 Da bep hini anezho e voe roet saeoù gwenn, hag e voe lavaret dezho gortoz c'hoazh un nebeud amzer, betek ma vefe peurleuniet an niver eus o c'henseurted a servij hag eus o breudeur, a zle bezañ lakaet d'ar marv evelto.\n12 Hag e sellis pa zigoras ar c'hwec'hvet siell ha setu, ur c'hren-douar bras en em reas, an heol a zeuas da vezañ du evel ur sac'had reun, al loar a zeuas da vezañ evel gwad,\n13 stered an neñv a gouezhas war an douar evel ma taol ur wezenn-fiez he fiez glas pa vez hejet gant un avel greñv.\n14 An neñv en em dennas kuit evel ul levr a vez rollet, hag an holl venezioù hag an enezennoù a voe lamet diouzh o lec'hioù.\n15 Rouaned an douar, ar re vras, ar re binvidik, pennoù an arme, ar re c'halloudek, pep sklav ha pep den en e frankiz en em guzhas er mougevioù hag e reier ar menezioù,\n16 hag e lavarjont d'ar menezioù ha d'ar reier: Kouezhit warnomp ha kuzhit ac'hanomp a-zirak dremm an hini a zo azezet war an tron, ha diouzh kounnar an Oan,\n17 rak deuet eo deiz bras e gounnar, ha piv a c'hello chom en e sav?\nAr 144 000 a-douez holl veuriadoù Israel merket gant ur siell\n1 Goude-se e welis pevar ael en em zalc'he e pevar c'horn an douar, o herzel ouzh pevar avel an douar, evit na c'hwezhfe avel ebet na war an douar, na war ar mor, na war wezenn ebet.\n2 Hag e welis un ael all a bigne eus kostez ar sav-heol, o terc'hel siell an Doue bev. Gant ur vouezh kreñv e krias d'ar pevar ael o doa resevet ar galloud da noazout ouzh an douar hag ouzh ar mor,\n3 en ur lavarout: Na noazit ket ouzh an douar, nag ouzh ar mor, nag ouzh ar gwez, betek m'hor bo merket gant ur siell tal servijerien hon Doue.\n4 Hag e klevis niver ar re a oa bet merket: kant pevar mil ha daou-ugent a zo bet merket gant ar siell a-douez holl veuriadoù mibien Israel;\n5 eus meuriad Juda, daouzek mil merket; eus meuriad Ruben, daouzek mil merket; eus meuriad Gad, daouzek mil merket;\n6 eus meuriad Aser, daouzek mil merket; eus meuriad Neftali, daouzek mil merket; eus meuriad Manase, daouzek mil merket;\n7 eus meuriad Simeon, daouzek mil merket; eus meuriad Levi, daouzek mil merket; eus meuriad Isakar, daouzek mil merket;\n8 eus meuriad Zabulon, daouzek mil merket; eus meuriad Jozef, daouzek mil merket; eus meuriad Benjamin, daouzek mil merket.\nAn engroez bras gwisket gant saeoù gwenn\n9 Goude -se e sellis, ha setu un engroez ken bras ken na c'helle den kontañ, a bep broad, a bep meuriad, a bep pobl, a bep yezh, en em zalc'he dirak an tron ha dirak an Oan. Gwisket e oant gant saeoù gwenn ha palmezennoù en o daouarn.\n10 Gant ur vouezh kreñv e krient o lavarout: Ar silvidigezh a zo d'hon Doue a zo azezet war an tron ha d'an Oan.\n11 An holl aeled en em zalc'he en-dro d'an tron, d'an henaourien ha d'ar pevar aneval, hag e stoujont war o dremm dirak an tron hag ec'h azeuljont Doue,\n12 o lavarout: Amen! Ar veuleudi, ar c'hloar, ar furnez, an trugarekadennoù, an enor, ar galloud, an nerzh, d'hon Doue e kantvedoù ar c'hantvedoù! Amen!\n13 Unan eus an henaourien a gomzas o lavarout din: Ar re a zo gwisket gant saeoù gwenn, piv int hag a-belec'h ez int deuet?\n14 Lavarout a ris dezhañ: Aotrou, te a oar. Hag e lavaras din: Ar re-se eo ar re a zo deuet eus an trubuilh bras, hag o deus gwalc'het ha gwennet o saeoù e gwad an Oan.\n15 Setu perak emaint dirak tron Doue, hag e servijont anezhañ deiz ha noz en e dempl. An hini a zo azezet war an tron a vo o chom en o-zouez.\n16 N'o devo ken naon na sec'hed, an heol ne skoio ken warno na tommder ebet,\n17 rak an Oan hag a zo e-kreiz an tron o mesaio hag o degaso da vammennoù doureier ar vuhez, ha Doue a sec'ho pep daeraouenn eus o daoulagad.\n1 Pa zigoras ar seizhvet siell, e voe graet ur sioulded en neñv e-pad war-dro un hanter-eur.\n2 Hag e welis ar seizh ael hag en em zalc'h dirak Doue, ha roet e voe dezho seizh trompilh.\n3 Un ael all a zeuas hag en em zalc'has tost d'an aoter, un ezañsouer aour gantañ. Roet e voe dezhañ kalz a c'hwezh-vat evit o c'hinnig, gant pedennoù an holl sent, war an aoter aour a zo dirak an tron.\n4 Moged ar c'hwezh-vat gant pedennoù ar sent a bignas eus dorn an ael dirak Doue.\n5 An ael a gemeras an ezañsouer, hag en leunias gant tan an aoter a daolas war an douar. Hag e voe mouezhioù, kurunoù, luc'hed hag ur c'hren-douar.\nAr c'hwec'h trompilh kentañ\n7 An ael kentañ a sonas, hag e voe grizilh ha tan mesket a wad taolet war an douar. An drederenn eus ar gwez a voe devet hag an holl c'heot glas a voe devet.\n8 An eil ael a sonas, hag e voe taolet er mor evel ur menez bras entanet. An drederenn eus ar mor a voe troet e gwad,\n9 an drederenn eus ar grouadurien a oa er mor hag o doa buhez a varvas, hag an drederenn eus al listri a voe distrujet.\n10 An trede ael a sonas, hag e kouezhas eus an neñv ur steredenn vras leskidik evel ur flammerenn. Hag e kouezhas war an drederenn eus ar stêrioù ha war vammennoù an doureier.\n11 Anv ar steredenn-se a zo Huelenn. An drederenn eus an doureier a voe troet en huelenn, ha kalz a dud a varvas dre an doureier dre ma oant deuet da vezañ c'hwerv.\n12 Ar pevare ael a sonas, hag an drederenn eus an heol a voe skoet, an drederenn eus al loar hag an drederenn eus ar stered, e doare ma voe teñvalaet an drederenn anezho, ma kollas an deiz an drederenn eus e sklêrijenn, kenkoulz hag an noz.\n13 Hag e welis hag e klevis un ael a nije dre greiz an neñv, o lavarout gant ur vouezh kreñv: Gwalleur, gwalleur, gwalleur d'an dud a zo o chom war an douar, en abeg da son an trompilhoù all, gant an tri ael a zle c'hoazh seniñ!\n1 Ar pempvet ael a sonas, hag e welis ur steredenn a oa kouezhet eus an neñv war an douar. Alc'houez puñs an donder a voe roet d'an ael,\n2 a zigoras puñs an donder, hag eus ar puñs e savas ur vogedenn evel mogedenn ur fornez vras. An heol hag an aer a voe teñvalaet gant mogedenn ar puñs.\n3 Hag eus ar vogedenn e teuas er-maez kilheien-raden en em stlabezas war an douar; roet e voe dezho ur galloud heñvel ouzh galloud kruged an douar.\n4 Lavaret e voe dezho tremen hep ober droug da c'heot an douar, na da c'hlazenn ebet, na da wezenn ebet, met hepken d'an dud n'o deus ket siell Doue war o zal.\n5 Roet e voe dezho nann d'o lazhañ, met d'o foaniañ e-pad pemp miz, hag o foan a oa evel poan ar c'hrug pa flemm un den.\n6 En deizioù-se an dud a glasko ar marv ha ne gavint ket anezhañ, fellout a raio dezho mervel hag e tec'ho ar marv diouto.\n7 Ar c'hilheien-se a oa heñvel ouzh kezeg fichet a-benn an emgann. War o fennoù e oa kurunennoù heñvel ouzh aour, hag o dremmoù a oa evel dremmoù tud.\n8 Blev o doa evel blev maouezed, hag o dent a oa evel dent leoned.\n9 Hobregonoù o doa evel hobregonoù houarn, ha trouz o divaskell a oa evel trouz kirri gant kalz a gezeg o redek d'an emgann.\n10 Lostoù o doa evel re ar c'hruged, hag en o lostoù e oa broudoù. Ar galloud o doa d'ober droug d'an dud e-pad pemp miz.\n11 Warno o doa da roue ael an donder, anvet en hebraeg Abaddon hag e gresianeg Apollion (= distrujer).\n12 Ar c'hentañ gwalleur tremenet, setu ma teu c'hoazh daou walleur goude-se.\n13 Ar c'hwec'hvet ael a sonas, hag e klevis ur vouezh a zeue eus pevar c'horn an aoter aour a zo dirak Doue,\n14 o lavarout d'ar c'hwec'hvet ael en doa an drompilh: Diere ar pevar ael a zo ereet war ar stêr vras Eufratez.\n15 Hag e voe diereet ar pevar ael a oa prest evit an eur, an deiz, ar miz hag ar bloaz, da lazhañ an drederenn eus an dud.\n16 Niver marc'hegerien an arme a oa daou zekmiliad a zekmiliadoù (= daou c'hant milion), klevout a ris an niver anezho.\n17 Hag e welis evel-se ar c'hezeg er weledigezh, hag ar re a oa azezet warno o doa hobregonoù a liv tan, pour-bran ha soufr. Pennoù ar c'hezeg a oa evel pennoù leoned, hag eus o genoù e teue er-maez tan, moged ha soufr.\n18 Un drederenn eus an dud a voe lazhet gant an tri zra-se, gant an tan, gant ar moged ha gant ar soufr a zeue er-maez eus o genoù.\n19 Rak o galloud a oa en o genoù hag en o lostoù. O lostoù a oa heñvel ouzh naered, hag o doa pennoù, ha ganto eo e raent droug.\n20 Ar peurrest eus an dud, ar re na voent ket lazhet gant ar goulioù-se, n'o doe ket keuz eus oberoù o daouarn, evit paouez da azeuliñ an diaouled hag an idoloù aour, arc'hant, arem, maen ha koad, na c'hellont na gwelout, na klevout, na kerzhout.\n21 N'o doe ket keuz kennebeut eus o muntroù, nag eus o sorserezh, nag eus o gasterezh, nag eus o laeroñsioù.\n1 Hag e welis un ael all galloudek a ziskenne eus an neñv, gwisket gant ur goabrenn. Bez' e oa ur wareg-c'hlav a-us d'e benn, e zremm a oa evel an heol, hag e dreid evel peulioù tan.\n2 Derc'hel a rae en e zorn ul levr bihan digor. Lakaat a reas e droad dehoù war ar mor hag e hini kleiz war an douar,\n3 hag e krias gant ur vouezh kreñv evel ul leon pa yud. Goude m'en doe kriet, ar seizh kurun a roas o mouezh da glevout.\n4 P'o doe ar seizh kurun roet o mouezh da glevout, ez aen da skrivañ, met klevout a ris ur vouezh o tont eus an neñv a lavaras din: Siell an traoù o deus lavaret ar seizh kurun, ha na skriv ket anezho.\n5 An ael am boa gwelet en em zerc'hel war ar mor ha war an douar a savas e zorn etrezek an neñv,\n6 hag a douas dre an hini a vev e kantvedoù ar c'hantvedoù, hag en deus krouet an neñv hag an traoù a zo ennañ, an douar hag an traoù a zo warnañ, ar mor hag an traoù a zo ennañ, penaos ne vo ken a amzer,\n7 met en deizioù ma roio ar seizhvet ael e vouezh da glevout, pa grogo da seniñ, mister Doue a vo sevenet, hervez ar c'heloù mat en doa kemennet d'e servijerien ar brofeded.\n8 Ar vouezh am boa klevet eus an neñv a gomzas din a-nevez hag a lavaras: Kae, kemer al levr bihan a zo digor e dorn an ael en em zalc'h war ar mor ha war an douar.\n9 Mont a ris etrezek an ael hag e lavaris dezhañ: Ro din al levr bihan. Hag e lavaras din: Kemer ha lonk-eñ, leuniañ a raio da vouzelloù a c'hwervder, met e-barzh da c'henoù e vo dous evel mel.\n10 Kemer a ris al levr bihan eus dorn an ael, hag e lonkis anezhañ. Dous e voe em genoù evel mel, met pa em boe e lonket, va bouzelloù a voe leuniet a c'hwervder.\n11 Neuze e lavaras din: Ret eo dit profediñ c'hoazh dirak un niver bras a bobloù, a vroadoù, a yezhoù hag a rouaned.\n1 Roet e voe din ur walenn (~ 3 m) heñvel ouzh ur wialenn, hag an ael en em gavas hag a lavaras: Sav ha muzul templ Doue, an aoter hag ar re a azeul eno.\n2 Lez avat leurenn an diavaez eus an templ ha na vuzul ket anezhi, rak roet eo d'ar broadoù. Int a vac'ho gant o zreid ar gêr santel e-pad daou viz ha daou-ugent.\n3 Reiñ a rin da'm daou dest profediñ, gwisket gant seier, e-pad mil daou c'hant ha tri-ugent devezh.\n4 Int eo an div olivezenn hag an daou gantolor en em zalc'h dirak Doue an douar.\n5 Mar fell da unan bennak ober droug dezho, e teu er -maez eus o genoù un tan a lonk o enebourien, rak mar fell da unan bennak ober droug dezho, e rank bezañ lazhet en doare-se.\n6 Ar galloud o deus da serriñ an neñv, evit na raio ket a c'hlav e-pad ma profedint; hag ar galloud o deus da dreiñ an doureier e gwad, ha da skeiñ war an douar a bep seurt goulioù bep gwech ma fello dezho.\n7 Ha p'o devo peurc'hraet o zesteni, al loen hag a bign eus an donder a raio ar brezel outo, a drec'ho warno hag o lazho.\n8 O c'horfoù marv a vo astennet war blasenn ar gêr vras, a vez anvet en ur ster speredel Sodom hag Ejipt, e-lec'h ma'z eo bet hon Aotrou kroazstaget.\n9 Tud a-douez pep pobl, pep meuriad, pep yezh ha pep broad, a welo o c'horfoù marv e-pad tri devezh hanter, ha ne lezint ket da lakaat o c'horfoù-marv en ur bez.\n10 Tud an douar a laouenaio diwar o fenn hag en em roio d'al levenez, hag e kasint profoù an eil d'egile, dre m'o devo an daou brofed-se trubuilhet tud an douar.\n11 Goude an tri devezh hanter-se, ar Spered a vuhez a-berzh Doue a yeas enno, hag ec'h adsavjont war o zreid, hag un aon bras a grogas er re a wele anezho.\n12 Ur vouezh kreñv a glevjont eus an neñv a lavare dezho: Pignit amañ. Hag e pignjont en neñv en ur goabrenn, hag o enebourien a welas anezho.\n13 D'an eur-se e c'hoarvezas ur c'hren-douar bras, hag an dekvedenn eus ar gêr a gouezhas. Seizh mil den a voe lazhet gant ar c'hren-douar, ar re all a voe spouronet hag a roas gloar da Zoue an neñv.\n14 An eil gwalleur a zo tremenet, ha setu an trede gwalleur a zeuio dizale.\n15 Ar seizhvet ael a sonas, ha mouezhioù kreñv a voe klevet en neñv a lavare: Rouantelezhioù ar bed a zo lakaet dindan galloud hon Aotrou hag e Grist, hag e reno e kantvedoù ar c'hantvedoù.\n16 Ar pevar henaour warn-ugent azezet war o zronioù dirak Doue a stouas war o dremm hag a azeulas Doue,\n17 o lavarout: Da drugarekaat a reomp, Aotrou Doue holl-c'halloudek, te hag a zo hag a oa hag a zeu, dre ma ec'h eus kemeret ez taouarn da c'halloud bras ha dre ma'z out aet ez ren.\n18 Ar broadoù a zo aet e kounnar, met da gounnar a zo deuet, kenkoulz hag ar c'houlz evit ar re varv da vezañ barnet, ha da reiñ o gopr da'z servijerien ar brofeded, ha d'ar sent, ha d'ar re a zouj da anv, bihan ha bras, ha da goll ar re a golle an douar.\n19 Hag e tigoras templ Doue en neñv, hag arc'h e emglev en em ziskouezas en e dempl. Bez' e voe luc'hed, mouezhioù, kurunoù, ur c'hren-douar, ha grizilh bras.\nAr vaouez, an aerouant hag ar bugel\n1 Gwelet e voe un arouez bras en neñv: ur vaouez gwisket gant an heol, hag al loar dindan he zreid, ha war he fenn ur gurunenn a zaouzek steredenn.\n2 Brazez e oa hag e krie, o vezañ er poanioù hag o c'houzañv gwentloù ar gwilioud.\n3 Gwelet e voe c'hoazh un arouez all en neñv: setu, un aerouant bras a liv tan o kaout seizh penn ha dek korn, ha war e bennoù seizh talgen.\n4 E lost a stlejas an drederenn eus stered an neñv hag a daolas anezho war an douar. An aerouant a chomas en e sav dirak ar vaouez a oa prest da wilioudiñ evit lonkañ he bugel pa vefe ganet.\n5 Genel a reas ur mab a zlee gouarn an holl vroadoù gant ur walenn houarn, hag he bugel a voe savet etrezek Doue hag etrezek e dron.\n6 Ar vaouez a dec'has d'ar gouelec'h e-lec'h m'he deus un arroud kempennet gant Doue eviti, evit bezañ maget eno e-pad mil daou c'hant tri-ugent devezh.\n7 Un emgann a c'hoarvezas en neñv. Mikael hag e aeled a stourmas a-enep an aerouant. Hag an aerouant a stourmas gant e aeled,\n8 met ne voent ket ar c'hreñvañ, hag o lec'h n'en em gavas ken en neñv.\n9 Stlapet e voe an aerouant bras, an naer gozh, anvet an diaoul ha Satan, an hini a douell ar bed a-bezh, stlapet e voe war an douar, hag e aeled a voe stlapet gantañ.\n10 Hag e klevis ur vouezh kreñv en neñv a lavare: Bremañ eo deuet silvidigezh, nerzh ha rouantelezh hon Doue, ha galloud e Grist, rak tamaller hor breudeur a zo bet stlapet d'an traoñ, an hini o zamalle deiz ha noz dirak hon Doue.\n11 Trec'het o deus warnañ dre wad an Oan ha dre ar gomz o deus roet testeni drezi, ha n'o deus ket karet o buhez, zoken betek ar marv.\n12 Setu perak bezit laouen, neñvoù, ha c'hwi ar re a chom enno. Gwalleur deoc'h a re a chom war an douar hag er mor, rak an diaoul a zo diskennet war-zu ennoc'h kounnaret ruz, o c'houzout n'en deus nemet nebeut amzer.\n13 Pa welas an aerouant e oa bet stlapet war an douar, e redas war-lerc'h ar vaouez he doa ganet ar mab.\n14 Divaskell an erer bras a voe roet d'ar vaouez, evit ma nijfe d'ar gouelec'h, etrezek hec'h arroud hec'h-unan, ma tle bezañ maget ur c'houlz ha koulzoù hag un hanter-goulz, pell a-zirak an naer.\n15 An naer a daolas eus he genoù dour evel ur stêr war-lerc'h ar vaouez, evit ma vefe stlejet gant ar stêr.\n16 An douar a sikouras ar vaouez, hag an douar a zigoras e c'henoù hag a lonkas ar stêr en doa an aerouant taolet eus e c'henoù.\n17 Fuloret e voe an aerouant a-enep ar vaouez, hag ez eas d'ober brezel d'ar peurrest eus he lignez, d'ar re a vir gourc'hemennoù Doue hag o deus testeni Jezuz-Krist.\nAl loen o pignat eus ar mor\n1 Hag e chomis em sav war draezh ar mor, hag e welis o pignat eus ar mor ul loen en doa seizh penn ha dek korn, ha war e gerniel dek talgen, ha war e bennoù un anv a vallozh.\n2 Al loen a welis a oa heñvel ouzh ul loupard, e dreid a oa evel re un arzh, e c'henoù evel genoù ul leon. An aerouant a roas dezhañ e nerzh, e dron hag ur galloud bras.\n3 Gwelout a ris unan eus e bennoù evel gouliet d'ar marv, met ar gouli marvus-se a voe yac'haet, hag an douar holl, estlammet, a yeas war-lerc'h al loen.\n4 Azeuliñ a rejont an aerouant en doa roet galloud d'al loen, hag ec'h azeuljont al loen o lavarout: Piv a zo heñvel ouzh al loen, ha piv a c'hello stourm outañ?\n5 Roet e voe dezhañ ur genoù a lavare traoù bras ha mallozhioù, ha roet e voe dezhañ ar galloud d'oberiañ e-pad daou viz ha daou-ugent.\n6 Digor a reas e c'henoù evit lavarout mallozhioù a-enep Doue, evit mallozhiñ a-enep e anv hag e dabernakl, hag a-enep ar re a zo o chom en neñv.\n7 Roet e voe dezhañ ober brezel ouzh ar sent ha trec'hiñ warno. Ha roet e voe dezhañ galloud war bep meuriad, bep yezh ha bep broad.\n8 Hag an holl re a zo o chom war an douar a azeulo anezhañ, ar re n'eo ket bet skrivet o anvioù adalek krouidigezh ar bed e levr a vuhez an Oan bet lazhet.\n9 An neb en deus divskouarn, ra glevo.\n10 Mar kas unan bennak e sklaverezh, e yelo e sklaverezh. Mar lazh unan bennak gant ar c'hleze, eo ret e vo lazhet e-unan gant ar c'hleze. Amañ emañ pasianted ha feiz ar sent.\nAl loen o pignat eus an douar hag e niver: 666\n11 Gwelout a ris o pignat eus an douar ul loen all, a oa dezhañ daou gorn heñvel ouzh re un oan hag a gomze evel un aerouant.\n12 Diskouez a rae holl c'halloud al loen kentañ dirazañ, hag e lakae an douar hag ar re a oa o chom warnañ da azeuliñ al loen kentañ, an hini a oa bet yac'haet dezhañ e c'houli marvus.\n13 Ober a rae burzhudoù bras, zoken betek lakaat an tan da ziskenn eus an neñv war an douar dirak an dud.\n14 Touellañ a rae ar re a oa o chom war an douar dre ar burzhudoù a oa bet roet dezhañ d'ober dirak al loen, hag e lavare da dud an douar ober ur skeudenn d'al loen, an hini a oa c'hoazh bev goude bezañ resevet taol ar c'hleze.\n15 Roet e voe dezhañ ar galloud da reiñ ur spered da skeudenn al loen, evit ma vefe gouest da gomz skeudenn al loen, ha da lakaat d'ar marv an holl re n'azeulfent ket skeudenn al loen.\n16 Ober a rae dezho holl, bihan ha bras, pinvidik ha paour, dieub ha sklav, kemer ur merk en o dorn dehoù pe war o zal.\n17 Ha den ne c'helle na prenañ na gwerzhañ, nemet en defe ar merk, pe anv al loen, pe niver e anv.\n18 Amañ eo emañ ar furnez. An hini en deus skiant, ra gonto niver al loen, rak un niver a zen eo. E niver a zo c'hwec'h kant c'hwec'h ha tri-ugent.\nAn Oan hag ar 144 000 dasprenet eus an douar\n1 Hag e sellis, ha setu an Oan en em zalc'he war Venez Sion, ha gantañ kant pevar mil ha daou-ugent a dud, gant anv e Dad skrivet war o zalioù.\n2 Klevout a ris ur vouezh o tont eus an neñv, evel ar vouezh eus kalz a zoureier hag evel mouezh ur gurun vras, hag e klevis ur vouezh a delennourien o c’hoari war o zelennoù.\n3 Kanañ a raent evel ur c'hantik nevez dirak an tron ha dirak ar pevar aneval hag an henaourien. Ha den ne c'helle deskiñ ar c'hantik nemet ar c'hant pevar mil ha daou-ugent a zo bet dasprenet eus an douar.\n4 Ar re-se eo ar re n'int ket en em saotret gant maouezed, rak gwerc'h int. Ar re-se eo ar re a heuilh an Oan e lec'h bennak ma'z a. Ar re-se eo ar re a zo bet dasprenet a-douez an dud, o vezañ frouezh kentañ evit Doue hag evit an Oan.\n5 N'eus ket bet kavet a douell en o genoù, rak didarch ez int dirak tron Doue.\n6 Gwelout a ris un ael all a nije e-kreiz an neñv, gantañ an Aviel peurbadus, evit avielañ ar re a zo o chom war an douar, eus pep broad, eus pep meuriad, eus pep yezh hag eus pep pobl.\n8 Un ael all a yeas war e lerc'h o lavarout: Kouezhet eo, kouezhet eo, Babilon ar gêr vras, dre m'he deus roet da evañ d'an holl vroadoù eus gwin fulor he gasterezh.\n9 Un trede ael a yeas war o lerc'h o lavarout gant ur vouezh kreñv: Mar azeul unan bennak al loen hag e skeudenn, ha mar kemer ar merk war e dal pe en e zorn,\n10 ec'h evo ivez eus gwin fulor Doue, gwin digemmesk kempennet e hanaf e gounnar, hag ec'h estrenvano en tan hag er soufr dirak an aeled santel ha dirak an Oan.\n11 Moged o estrenvan a savo e kantvedoù ar c'hantvedoù, ha n'o devo diskuizh ebet, na deiz na noz, ar re a azeul al loen hag e skeudenn, ha piv bennak a gemer merk e anv.\n12 Amañ emañ pasianted ar sent, amañ emañ ar re a vir gourc'hemennoù Doue ha feiz Jezuz.\n14 Hag e sellis, ha setu ur goabrenn wenn, ha war ar goabrenn e oa azezet unan bennak heñvel ouzh ur mab-den, gantañ war e benn ur gurunenn aour hag en e zorn ur falz lemm.\n15 Un ael all a zeuas er-maez eus an templ, o krial gant ur vouezh kreñv d'an hini a oa azezet war ar goabrenn: Taol da falz ha med, an eur da vediñ a zo deuet evidout rak eost an douar a zo darev.\n16 An hini a oa azezet war ar goabrenn a daolas e falz war an douar, hag an douar a voe medet.\n17 Un ael all a zeuas er-maez eus an templ a zo en neñv, o kaout ivez ur falz lemm.\n18 Un ael all, o kaout galloud war an tan, a zeuas er-maez eus an aoter, hag a grias gant ur vouezh kreñv d'an hini en doa ar falz lemm, o lavarout: Taol da falz lemm ha dastum blokadoù-rezin gwinienn an douar, rak he rezin a zo darev.\n19 An ael a daolas e falz war an douar, a zastumas rezin gwinienn an douar, hag o zaolas e beol vras kounnar Doue.\n20 Ar veoliad a voe gwasket er-maez eus kêr, hag e teuas kuit eus ar veol gwad betek bridoù ar c'hezeg, war-hed mil c'hwec'h kant stadenn (~ 300 km).\n1 Hag e welis en neñv un arouez all bras ha souezhus: seizh ael a zalc'he ar seizh gouli diwezhañ, rak drezo eo sevenet kounnar Doue.\n2 Gwelout a ris ivez evel ur mor gwer mesket gant tan, hag ar re o doa trec'het war al loen, war e skeudenn, war e verk, ha war niver e anv, en em zalc'he war ar mor gwer, hag o doa telennoù Doue ganto.\n3 Hag e kanent kantik Moizez servijer Doue, ha kantik an Oan, o lavarout: Da oberoù a zo bras hag estlammus, Aotrou Doue holl-c'halloudek! Da hentoù a zo reizh ha gwirion, Roue ar sent!\n4 Piv na zoujfe ket dit, Aotrou, ha na rofe ket gloar da'z anv? Rak te eo ar Sant hepken. Evel-se an holl vroadoù a zeuio hag a azeulo ac'hanout, dre ma'z eo bet da varnedigezhioù disklêriet.\n5 Goude-se e sellis, ha setu templ tabernakl an Testeni a voe digoret en neñv.\n6 Ar seizh ael a zalc'he ar seizh gouli a zeuas er-maez eus an templ, gwisket gant lin glan ha lugernus ha gourizet en-dro d'o bruched gant gourizoù aour.\n7 Unan eus ar pevar aneval a roas d'ar seizh ael seizh hanaf aour, leuniet gant kounnar an Doue a vev e kantvedoù ar c'hantvedoù.\n8 Leuniet e voe an templ gant moged o tont eus gloar Doue hag eus e c'halloud. Den ne c'helle mont en templ, ken na vefe sevenet seizh gouli ar seizh ael.\n1 Hag e klevis ur vouezh kreñv o tont er-maez eus an templ a lavare d'ar seizh ael: It ha skuilhit war an douar hanafoù kounnar Doue.\n2 An hini kentañ a yeas hag a skuilhas e hanaf war an douar. An dud o doa merk al loen hag ar re a azeule e skeudenn a voe skoet gant ur gouli drouk ha risklus.\n3 An eil ael a skuilhas e hanaf war ar mor. Dont a reas da vezañ evel gwad un den marv. Kement en doa buhez er mor a varvas.\n5 Hag e klevis ael an doureier o lavarout: Te a zo reizh, Aotrou, an hini a zo hag a oa hag a vo, dre ma ec'h eus barnet evel-se.\n6 Rak skuilhet o deus gwad ar sent hag ar brofeded, roet ec'h eus dezho gwad da evañ. E zellezout a reont.\n7 Klevout a ris unan all eus tu an aoter o lavarout: Ya, Aotrou Doue holl-c'halloudek, gwirion ha reizh eo da varnedigezhioù.\n9 An dud a voe devet gant un tommder bras, hag e vallozhjont anv Doue, an hini en deus galloud war ar goulioù-se, ha n'o doe ket keuz evit reiñ gloar dezhañ.\n10 Ar pempvet ael a skuilhas e hanaf war dron al loen. E rouantelezh a zeuas leun a deñvalijenn, hag an dud en em grogas en o zeodoù gant ar boan,\n11 hag e vallozhjont Doue an neñv en abeg d'o foanioù ha d'o glac'haroù, ha n'o doe ket keuz eus o oberoù.\n12 Ar c'hwec'hvet ael a skuilhas e hanaf war ar stêr vras Eufratez. He dour a sec'has evit ma vefe kempennet hent rouaned ar sav-heol.\n13 Gwelout a ris o tont er-maez eus genoù an aerouant, eus genoù al loen, hag eus genoù e fals-profed, tri spered hudur heñvel ouzh gleskered.\n14 Rak speredoù diaoulek eo, oc'h ober burzhudoù, a ya etrezek rouaned an douar hag ar bed holl, d'o dastum evit emgann deiz bras an Doue holl-c'halloudek.\n15 Setu, dont a ran evel ul laer. Eürus an hini a veilh hag a vir e zilhad, evit na gerzho ket en noazh ha na vo ket gwelet e vezh.\n16 Hag e tastumas anezho en ul lec'h a zo anvet en hebraeg Harmagedon.\n17 Ar seizhvet ael a skuilhas e hanaf en aer. Ur vouezh kreñv a zeuas eus templ an neñv, o tont eus an tron, a lavare: Graet eo!\n18 Hag e voe mouezhioù, kurunoù, luc'hed, hag ur c'hren-douar bras, ur c'hren-douar ken bras ha ne voe ket kemend-all biskoazh abaoe ma'z eus tud war an douar.\n19 Ar gêr vras a voe lodennet e teir lodenn, ha kêrioù ar broadoù a voe diskaret. Hag ar Vabilon vras en doe Doue soñj anezhi, evit reiñ dezhi hanaf gwin e gounnar daer.\n20 An holl inizi a dec'has kuit, hag ar menezioù ne voent kavet ken.\n21 Hag e kouezhas eus an neñv war an dud grizilh bras, ken pounner hag un talant (~ 30 kg) pep grizilhenn. An dud a vallozhas Doue en abeg da c'houli ar grizilh, rak ar gouli-se a voe bras-meurbet.\nDiskar Babilon vras\n1 Neuze unan eus ar seizh ael o doa ganto ar seizh hanaf, a zeuas hag a gomzas ouzhin, o lavarout din: Deus, hag e tiskouezin dit barnedigezh ar c'hast vras a zo azezet war galz a zoureier.\n2 En em roet eo d'ar gasterezh gant rouaned an douar, ha mezvet he deus ar re a zo o chom war an douar gant gwin he gasterezh.\n3 Evel-se e kasas ac'hanon er spered d'ur gouelec'h. Hag e welis ur vaouez azezet war ul loen a liv ruz-mouk, leun a anvioù a vallozh, o kaout seizh penn ha dek korn.\n4 Ar vaouez a oa gwisket gant tane ha ruz-moug, kinklet gant aour, gant mein prizius ha gant perlez. Derc'hel a rae en he dorn un hanaf aour, leun a euzhusterioù hag a hudurniezh he gasterezh.\n5 War he zal e oa skrivet un anv: Mister, Babilon vras, mamm gisti hag euzhusterioù an douar.\n6 Gwelout a ris ar vaouez-se mezvet gant gwad ar sent ha gant gwad testoù Jezuz, hag o welout anezhi, e krogas ur souezh vras ennon.\n7 Neuze an ael a lavaras din: Perak out souezhet? Me a lavaro dit mister ar vaouez hag al loen a zoug anezhi, en deus seizh penn ha dek korn.\n8 Al loen ac'h eus gwelet a zo bet ha n'emañ ken. Dleout a ra sevel eus an donder ha mont er gollidigezh. Ar re a zo o chom war an douar ha n'eo ket bet skrivet o anvioù el levr a vuhez adalek krouidigezh ar bed, a vo souezhet o welout al loen, rak bet eo ha n'emañ ken, ha koulskoude emañ c'hoazh.\n9 Amañ emañ skiant an hini en deus furnez. Ar seizh penn a zo seizh menez ma'z eo azezet ar vaouez warno.\n10 Seizh roue int ivez. Pemp a zo kouezhet, unan a zo bev, hag egile n'eo ket c'hoazh deuet, ha pa vo deuet, ne zle ket padout pell.\n11 Al loen a zo bet ha n'emañ ken, a zo e-unan un eizhvet, emañ eus ar seizh, ha mont a ra da goll.\n12 An dek korn ac'h eus gwelet a zo dek roue n'o deus ket c'hoazh resevet rouantelezh, met o devo ar galloud evel rouaned, gant al loen, evit un eurvezh.\n13 An hevelep menoz o deus hag e roint o nerzh hag o galloud d'al loen.\n14 Stourm a raint a-enep an Oan, hag an Oan a drec'ho warno, dre ma'z eo Aotrou an aotrounez ha Roue ar rouaned, hag ar re a zo gantañ eo ar re c'halvet, ar re zibabet, hag ar re feal.\n15 Hag e lavaras din: An doureier ac'h eus gwelet, ma'z eo azezet ar c'hast warno, a zo pobloù, engroezioù, broadoù ha yezhoù.\n16 An dek korn ac'h eus gwelet d'al loen, a gasaio ar c'hast, he glac'haro, he diwisko, a zebro he c'hig, hag he c'haso da netra en tan.\n17 Rak Doue en deus lakaet en o c'halonoù da gas da benn e venoz, da vezañ a-unan war ar menoz-se, ha da reiñ o rouantelezh d'al loen betek ma teuio gerioù Doue da vezañ sevenet.\n18 Ar vaouez ac'h eus gwelet eo ar gêr vras a ren war rouaned an douar.\n1 Goude-se e welis o tiskenn eus an neñv un ael all en doa ur galloud bras. An douar a voe sklêrijennet gant e c'hloar.\n2 Hag e krias gant ur vouezh kreñv ha gant nerzh, o lavarout: Kouezhet eo, kouezhet eo Babilon vras, deuet eo da vezañ ur chomadur d'an diaouled, un toull-kuzh da bep spered hudur ha da bep labous dic'hlan hag euzhus.\n3 Rak an holl vroadoù o deus evet gwin eus fulor he gasterezh, rouaned an douar a zo en em roet d'ar gasterezh ganti, ha marc'hadourien an douar a zo en em binvidikaet eus fonnder he diroll.\n4 Klevout a ris ur vouezh all o tont eus an neñv a lavare: It er-maez anezhi, va fobl, gant aon n'ho pefe lod en he fec'hedoù ha n'ho pefe ivez lod en he goulioù,\n5 rak he fec'hedoù a zo pignet betek an neñv, ha Doue en deus bet soñj eus he direizhderioù.\n6 Grit dezhi evel m'he deus graet deoc'h, ha roit dezhi an daougement eus hec'h oberoù. En hanaf m'he deus roet deoc'h da evañ, roit dezhi daou gement all.\n7 Kement hag he deus kemeret lorc'h hag eo en em veuzet er plijadurioù, kemend-all roit dezhi a estrenvan hag a c'hlac'har. Rak lavarout a ra en he c'halon: Azezet on da rouanez, n'on ket intañvez, ne welin ket ar c'hañv,\n8 en abeg da-se, en un hevelep deiz, e teuio he goulioù: ar marv, ar c'hañv, an naonegezh, hag e vo devet dre an tan. Rak galloudek eo an Aotrou Doue a varn anezhi.\n9 Rouaned an douar, int hag a zo en em roet d'ar gasterezh hag o deus bevet er plijadurioù ganti, a ouelo warni hag a glemmo en abeg dezhi, pa welint moged an tan a zevo anezhi.\n10 En em zerc'hel a raint pell gant aon rak hec'h estrenvan, hag e lavarint: Gwalleur! Gwalleur! Kêr vras Babilon, ar gêr c'halloudek-se! En un eurvezh eo deuet da varnedigezh!\n11 Marc'hadourien an douar a ouelo hag a c'harmo diwar he fenn, rak den na bren ken o marc'hadourezhioù,\n12 marc'hadourezhioù aour, arc'hant, mein prizius, perlez, lin fin, tane, seiz, ruz-moug, pep seurt koad a c'hwezh-vat, pep seurt traoù en olifant, pep seurt traoù e koad gwall brizius, en arem, en houarn hag e marbr,\n13 kanell, louzoù-frondus, c'hwezhioù-mat, ezañs, gwin, eoul, flour bleud, ed, chatal, deñved, kezeg, kirri, korfoù hag eneoù tud.\n14 Ar frouezh a c'hoantae da galon a zo pellaet diouzhit, hag an holl draoù flour ha kaer a zo kollet evidout, a-vremañ n'o c'havi ken.\n15 Marc'hadourien an traoù-se, a oa en em binvidikaet ganti, en em zalc'ho pell gant aon rak hec'h estrenvan, en ur ouelañ, en ur c'harmiñ,\n16 hag en ur lavarout: Gwalleur! Gwalleur! A gêr vras, gwisket gant lin fin, gant tane ha gant ruz-moug, kinklet gant aour, mein prizius ha perlez!\n17 En un eurvezh kemend-all a binvidigezhioù a zo bet distrujet! Hag an holl sturierien, an holl re a zo war al listri, ar vartoloded, hag an holl re a genwerzh war ar mor, en em zalc'he pell.\n18 En ur welout moged an tan a zeve anezhi, e krient o lavarout: Peseurt kêr a oa heñvel ouzh ar gêr vras?\n19 Teurel a raent poultr war o fenn, hag o ouelañ hag o c'harmiñ, e krient o lavarout: Gwalleur! Gwalleur! Ar gêr vras, enni an holl re o doa listri war ar mor a oa en em binvidikaet dre he fuilhentez! En un eurvezh eo aet da netra!\n20 Neñv, bez laouen en abeg dezhi, kenkoulz ha c'hwi ebestel ha profeded santel, rak Doue en deus graet e varnedigezh warni abalamour deoc'h.\n21 Un ael galloudek a gemeras ur maen evel ur maen-milin bras, hag a daolas anezhañ er mor en ur lavarout: Evel-se e vo taolet d'an traoñ gant buander Babilon ar gêr vras, ha ne vo kavet ken.\n22 Son an delennourien, ar sonerien, ar fleüterien hag an drompilherien ne vint ken klevet e-barzh da greiz. Micherour ebet, a bep seurt micher bennak e vefe, ne vo kavet ennout, ha trouz ar maen-milin ne vo ken klevet ennout.\n23 Sklêrijenn al lamp ne lugerno ken ennout, ne vo klevet ken ennout na mouezh ar pried na mouezh ar wreg yaouank, dre ma oa da varc'hadourien re vras an douar, ha dre ma oa an holl vroadoù bet touellet gant da sorserezh.\n24 Enni eo bet kavet gwad ar brofeded, ar sent, hag an holl re a zo bet lakaet d'ar marv war an douar.\n1 Goude-se e klevis evel mouezh kreñv un engroez bras en neñv, a lavare: Allelouia! (= meulit an AOTROU) Ar silvidigezh, ar c'hloar, an enor hag ar galloud d'an Aotrou hon Doue,\n2 rak e varnedigezhioù a zo gwirion ha reizh, rak barnet en deus ar c'hast vras a vreine an douar dre he gasterezh, ha veñjet en deus gwad e servijerien he doa skuilhet gant he dorn.\n3 Adarre e lavarjont: Allelouia! Hag he moged a sav e kantvedoù ar c'hantvedoù.\n4 Ar pevar henaour warn-ugent hag ar pevar aneval a stouas hag a azeulas Doue azezet war an tron, o lavarout: Amen! Allelouia!\n5 Ur vouezh a zeuas eus an tron, a lavare: Meulit hon Doue, c'hwi e holl servijerien, ha c'hwi hag a zouj anezhañ, bihan ha bras.\n6 Klevout a ris evel mouezh un engroez bras, evel ar vouezh eus kalz a zoureier, hag evel ar vouezh eus kurunoù bras, a lavare: Allelouia! Rak ren a ra an Aotrou Doue holl-c'halloudek.\n7 Bezomp laouen, tridomp gant levenez, ha roomp gloar dezhañ, rak eured an Oan a zo deuet, hag e wreg yaouank a zo en em fichet.\n8 Roet eo bet dezhi en em wiskañ gant lin fin, glan ha lugernus. Rak al lin fin eo reizhder ar sent.\n9 Hag e lavaras din: Skriv: Eürus ar re a zo galvet da bred-eured an Oan. Hag e lavaras din: Ar re-se eo komzoù gwirion Doue.\n10 Me a gouezhas d'e dreid evit e azeuliñ, met eñ a lavaras din: En em vir a gement-se. Me eo da genseurt er servij hag hini da vreudeur o deus testeni Jezuz. Azeul Doue, rak testeni Jezuz eo ar spered a brofediezh.\nAr marc'heger war ar marc'h gwenn. Trec'h war al loen hag ar fals-profed\n11 Hag e welis an neñv digor, ha setu ur marc'h gwenn, hag an hini a oa pignet warnañ a oa anvet Feal ha Gwirion, an Hini a varn ha stourm gant reizhder.\n12 E zaoulagad a oa evel ur flamm-tan, war e benn e oa meur a gurunenn. Un anv en doa skrivet ha den n'anaveze anezhañ nemetañ e-unan.\n13 Gwisket e oa gant ur vantell livet gant gwad. E anv a zo Komz Doue.\n14 An armeoù a zo en neñv a yae war e lerc'h war gezeg gwenn; gwisket e oant gant lin fin, gwenn ha glan.\n15 Er-maez eus e c'henoù e teu ur c'hleze lemm evit skeiñ ar broadoù gantañ, rak gouarn a raio anezho gant ur walenn houarn, hag e wasko beol gwin kounnar ha droug an Doue holl-c'halloudek.\n16 War e vantell ha war e vorzhed en deus an anv-mañ skrivet: ROUE AR ROUANED HAG AOTROU AN AOTROUNEZ.\n17 Hag e welis un ael en em zalc'he en heol. Gant ur vouezh kreñv e krias, o lavarout d'an holl laboused a nije e-kreiz an neñv: Deuit hag en em zastumit evit fest an Doue bras,\n18 evit debriñ kig ar rouaned, kig ar pennoù-brezel, kig ar re c'halloudek, kig ar c'hezeg hag ar re a bign warno, kig an holl dud, dieub ha sklav, bihan ha bras.\n19 Hag e welis al loen ha rouaned an douar gant o armeoù, dastumet evit ober ar brezel ouzh an hini a oa pignet war ar marc'h hag ouzh e arme.\n20 Al loen a voe paket, ha gantañ ar fals-profed, eñ hag en doa graet burzhudoù dirazañ hag en doa touellet ganto ar re o doa kemeret merk al loen hag azeulet e skeudenn. Hag e voent o-daou taolet bev er stank a dan o teviñ e-barzh ar soufr.\n21 Ar peurrest a voe lazhet gant ar c'hleze a zeue eus genoù an hini a oa pignet war ar marc'h, hag an holl laboused a voe leuniet gant o c'hig.\nSatan ereet. Ar mil bloavezh. Ar gentañ dasorc'hidigezh\n1 Goude-se e welis o tiskenn eus an neñv un ael en doa gantañ alc'houez an donder hag ur chadenn vras en e zorn.\n2 Kregiñ a reas en aerouant, an naer gozh, a zo an diaoul ha Satan, hag ec'h ereas anezhañ evit mil bloavezh.\n3 Teurel a reas anezhañ en donder, hag e serras warnañ, hag e lakaas ur siell warnañ, evit na douellfe ken ar broadoù betek ma vefe tremenet ar mil bloavezh. Goude-se e tle bezañ diereet evit un nebeud amzer.\n4 Gwelout a ris tronioù; d'ar re a azezas warno e voe roet galloud da varn. Gwelout a ris eneoù ar re a voe bet dibennet evit testeni Jezuz hag evit komz Doue, ar re n'o doa ket azeulet al loen nag e skeudenn, ha n'o doa ket kemeret e verk war o zalioù ha war o daouarn. Hag e vevjont hag e renjont gant Krist e-pad mil bloavezh.\n5 Ar peurrest eus ar re varv n'advevjont ket, ken na voe ar mil bloavezh tremenet. Hounnezh eo ar gentañ dasorc'hidigezh.\n6 Eürus ha santel ar re o deus lod er gentañ dasorc'hidigezh. An eil marv n'en deus galloud ebet warno, met aberzhourien e vint da Zoue ha da Grist, ha ren a raint gantañ e-pad mil bloavezh.\nSatan diereet ha trec'het\n7 Pa vo ar mil bloavezh tremenet, Satan a vo diereet eus e doull-bac'h.\n8 Dont a raio er-maez da douellañ ar broadoù a zo e pevar c'horn an douar, Gog ha Magog, hag e tastumo anezho evit ar brezel. O niver a zo evel traezh ar mor.\n9 Pignat a rejont war-c'horre an douar, da gelc'hiañ kamp ar sent hag ar gêr garet-mat, met un tan a-berzh Doue a ziskennas eus an neñv hag o lonkas.\n10 An diaoul o zouelle, a voe taolet er stank a dan hag a soufr, e-lec'h m'emañ al loen hag ar fals-profed. Deiz ha noz ec'h estrenvanint e kantvedoù ar c'hantvedoù.\n11 Hag e welis un tron bras gwenn hag an hini a oa azezet warnañ. An douar hag an neñv a dec'has kuit a-zirak e zremm, ha lec'h ebet ne voe kavet ken evito.\n12 Gwelout a ris ar re varv, bras ha bihan, oc'h en em zerc'hel dirak Doue. Levrioù a voe digoret. Hag e voe digoret ul levr all, al levr a vuhez. Ar re varv a voe barnet hervez o oberoù, hervez ar pezh a oa skrivet el levrioù.\n13 Ar mor a roas ar re varv a oa ennañ, ar marv ha lec'h ar marv a roas ar re varv a oa enno, ha pep hini a voe barnet hervez e oberoù.\n14 Ar marv ha lec'h ar marv a voe taolet er stank a dan. Hennezh eo an eil marv.\n15 Piv bennak ne voe ket kavet skrivet el levr a vuhez, a voe taolet er stank a dan.\nUn neñv nevez hag un douar nevez. Ar Jeruzalem nevez\n1 Hag e welis un neñv nevez hag un douar nevez, rak an neñv kentañ hag an douar kentañ a oa tremenet, hag ar mor ne oa ken.\n2 Ha me Yann a welas ar gêr santel, ar Jeruzalem nevez, o tiskenn eus an neñv eus kichen Doue, fichet evel m'eo kempennet ur wreg yaouank evit he fried.\n3 Hag e klevis ur vouezh kreñv o tont eus an neñv a lavare: Setu, tabernakl Doue gant an dud. Eñ a vo o chom ganto hag int a vo e bobl, Doue e-unan a vo en o zouez ha bez' e vo o Doue.\n4 Doue a sec'ho pep daeraouenn diwar o daoulagad. Ar marv ne vo ken, na kañv, na garm, na poan ebet, rak an traoù kentañ a zo tremenet.\n5 An hini a oa azezet war an tron a lavaras: Setu e ran an holl draoù nevez. Hag e lavaras din: Skriv, rak ar c'homzoù-mañ a zo gwirion ha feal.\n6 Hag e lavaras din: Graet eo. Me eo an Alfa hag an Omega, ar penn-kentañ hag an diwezh. D'an hini en deus sec'hed, e roin evit netra eus mammenn an dour a vuhez.\n7 An hini a drec'ho en devo an holl draoù da hêrezh. E Zoue e vin hag eñ a vo va mab.\n8 Met evit ar re zidalvez, ar re ziskredik, ar re euzhus, ar vuntrerien, ar c'hastaouerien, ar strobinellerien, an idolerien hag an holl c'haouiaded, o lod a zo er stank o teviñ gant tan ha soufr, hag a zo an eil marv.\n9 Unan eus ar seizh ael o doa dalc'het ar seizh hanaf leun gant ar seizh gouli diwezhañ a zeuas da'm c'havout, hag e komzas ouzhin o lavarout: Deus, me a ziskouezo dit ar plac'h nevez, gwreg an Oan.\n10 Va c'has a reas er spered war ur menez bras hag uhel, hag e tiskouezas din ar gêr vras, ar Jeruzalem santel, o tiskenn eus an neñv eus kichen Doue,\n11 ha gloar Doue ganti. He sked a oa heñvel ouzh hini ur maen prizius-meurbet, ouzh ur maen-yalp treuzwelus evel strink.\n12 Bez' he doa ur voger vras hag uhel gant daouzek dor, e-tal an daouzek dor daouzek ael hag anvioù skrivet, anvioù daouzek meuriad mibien Israel.\n13 Er sav-heol teir dor, en hanternoz teir dor, er c'hreisteiz teir dor, er c'huzh-heol teir dor.\n14 Moger ar gêr he doa daouzek diazez, ha warno e oa anvioù daouzek abostol an Oan.\n16 Ar gêr a zo karrezek, he hirder a zo kevatal d'he ledander. Muzuliañ a reas ar gêr gant ar walenn, daouzek mil stadenn (~ 2.2 km). He hirder, he ledander hag hec'h uhelder a zo kevatal.\n17 Muzuliañ a reas ar voger, kant pevar ilinad ha daou-ugent hervez e vuzul e-unan, a zo an hini eus un ael (~ 85 m).\n19 Diazezoù moger ar gêr a oa kinklet gant pep seurt mein prizius. Ar c'hentañ diazez a oa a yalp, an eil a safir, an trede a galkedon, ar pevare a emrodez,\n20 ar pempvet a sardoniks, ar c'hwec'hvet a agatenn-ruz, ar seizhvet a grizolit, an eizhvet a veril, an navet a dopaz, an dekvet a grizopraz, an unnekvet a gouarz ruz, an daouzekvet a ametist.\n22 Ne welis templ ebet enni, rak an Aotrou Doue holl-c'halloudek hag an Oan eo an templ anezhi.\n23 Ar gêr n'he deus ket ezhomm eus an heol nag eus al loar evit he sklêrijennañ, rak gloar Doue a sklêrijenne anezhi, hag an Oan eo he goulaouenn.\n24 Ar broadoù hag a vo bet salvet a gerzho ouzh he sklêrijenn. Rouaned an douar a zegaso enni o gloar hag o enor.\n25 He dorojoù ne vint ket serret war an deiz; hogen eno ne vo noz ebet.\n27 Ned aio e-barzh netra hudur, nag hini eus ar re en em ro d'an euzhusted ha d'ar gaou, met hepken ar re a zo skrivet o anvioù e levr a vuhez an Oan.\n1 Ha diskouez a reas din ur stêr c'hlan eus an dour a vuhez, treuzwelus evel strink, a zeue eus tron Doue hag an Oan.\n2 E-kreiz al leurgêr ha war daou gostez ar stêr edo ar wezenn a vuhez a zouge daouzek frouezhenn hag a roe he frouezh bep miz. Delioù ar wezenn a oa evit yac'haat ar broadoù.\n4 Gwelout a raint e zremm, hag e anv a vo war o zalioù.\n5 Ne vo ken a noz, n'o devo ken ezhomm eus lamp nag eus sklêrijenn an heol, rak an Aotrou Doue o sklêrijenno, hag e renint e kantvedoù ar c'hantvedoù.\nDont a ra Jezuz dizale\n6 Lavarout a reas din: Ar c'homzoù-mañ a zo feal ha gwirion. An Aotrou, Doue ar brofeded santel, en deus kaset e ael evit diskouez d'e servijerien an traoù a zle c'hoarvezout dizale.\n7 Setu e teuan dizale. Eürus an hini a vir komzoù profediezh al levr-mañ.\n8 Ha me Yann, gwelet em eus an traoù-se hag o c'hlevet em eus. Goude bezañ o c'hlevet ha gwelet, e kouezhis da dreid an ael o diskoueze din evit e azeuliñ,\n9 met eñ a lavaras din: Diwall d'ober kement-se, rak me eo da genseurt er servij, hag hini da vreudeur ar brofeded, hag hini a re a vir komzoù al levr-mañ. Azeul Doue.\n10 Hag e lavaras din: Na siell ket komzoù profediezh al levr-mañ, rak an amzer a zo tost.\n11 An hini a zo direizh ra vo direizh c'hoazh, an hini a zo hudur ra en em huduraio c'hoazh, an hini a zo reizh ra vo reishoc'h c'hoazh, an hini a zo santel ra en em santelaio c'hoazh.\n12 Setu e teuan dizale, ha va gopr a zo ganin, evit reiñ da bep hini hervez an oberoù en devo graet.\n13 Me eo an Alfa hag an Omega, ar c'hentañ hag an diwezhañ, ar penn-kentañ hag an diwezh.\n14 Eürus ar re a vir e c'hourc'hemennoù, evit ma vo o lod er wezenn a vuhez, ha m'o devo gwir da vont e-barzh kêr dre an dorojoù.\n15 Met er-maez e vo ar chas, ar sorserien, ar re hudur, ar vuntrerien, an idolerien, ha piv bennak a gar hag a ra ar gaou.\n16 Me Jezuz, am eus kaset va ael evit rentañ deoc'h testeni eus an traoù-se en Ilizoù. Me eo bount ha lignez David, steredenn lugernus ar beure.\n17 Ar Spered hag ar bried a lavar: Deus. Hag an hini a glev, ra lavaro: Deus. Hag an hini en deus sec'hed, ra zeuio. Hag an hini a fell dezhañ, ra gemero dour a vuhez evit netra.\n18 Testeniañ a ran da biv bennak a glev komzoù profediezh al levr-mañ: mar laka unan bennak un dra bennak ouzhpenn ennañ, Doue a lakaio ouzhpenn warnañ ar goulioù skrivet el levr-mañ,\n19 ha mar lam unan bennak un dra bennak eus komzoù al levr eus ar brofediezh-mañ, Doue a lamo e lod eus al levr a vuhez, hag eus ar gêr santel, hag eus an traoù a zo skrivet el levr-mañ.\n20 An hini a ro testeni eus an traoù-se a lavar: Ya, dont a ran dizale. Amen! Ya Aotrou Jezuz, deus!\n21 Gras hon Aotrou Jezuz-Krist ra vo ganeoc'h holl! Amen.


Istria (Istra e kroateg hag e sloveneg, Istria en italianeg) zo ul ledenez vras en arvor Mor Adria. En em astenn a ra war ur gorread a 2 820 km2.\nPelec'h emañ Istria, e hanternoz Mor Adria\nEmañ al lodenn vrasañ eus al ledenez e Kroatia, bremañ, gant lodennoù bihanoc'h e Slovenia hag Italia. Aod kornôk Istria zo 242,5 km hec'h hed (hep kontañ inizi bihan) hag an aod reter zo 202,6 km hec'h hed (hep kontañ enezennoùigoù ivez).\nE-touez kêrioù bras Istria emañ :\nDont a ra an anv eus hini ur bobl illirek, anvet Histri gant ar Romaned ha Ιστρών έθνος gant ar C'hresianed. Evit ar Romaned e oant morlaeron griz hag aloubet e voe ar vro gant armeoù Roma war-dro ar bloavezh 177 kent J.K..\nGoude diskar an Impalaeriezh roman e voe aloubet Istria gant Lombarded ha Goted, hag a-benn ar fin en em gavas e Republik Venezia e 1420. Ur broviñs eus Impalaeriezh Aostria-Hungaria e voe goude bezañ bet ul lodenn eus Rouantelezh Italia hag eus Proviñsoù Illiria, da vare Napoleon. War-lerc'h ar Brezel-bed Kentañ e teuas da vezañ ul lodenn eus Italia, dre Emglev Versailhez hag e dibenn an Eil Brezel-bed e voe roet da Yougoslavia.\nAbalamour d'an istor-se e vez kavet bremañ el ledenez italianegerien, kroategerien ha slovenegerien.\nIstrieg zo ur yezh romanek komzet gant war-dro 3 000 a dud e mervent al ledenez.\nistria.net, e saozneg\nTouristerezh en Istria (saozneg, alamaneg, italianeg, kroateg)\nAdtapet diwar « https://br.wikipedia.org/w/index.php?title=Istria&oldid=1592339 »\nKemm diwezhañ d'an 19 Gwe 2014 da 12:54\nKemmoù diwezhañ degaset d'ar bajenn-mañ d'an 19 Gwe 2014, da 12:54.


glennPattonInThePubAgain! 5-Mar-20 22:03\nglennPattonInThePubAgain! 6-Mar-20 0:02\nglennPattonInThePubAgain! 6-Mar-20 0:03\nglennPattonInThePubAgain! 6-Mar-20 0:45\nglennPattonInThePubAgain! 6-Mar-20 1:53\nLast Visit: 23-Oct-20 15:20 Last Update: 23-Oct-20 15:20 Refresh ᐊ Prev1...1065106610671068106910701071107210731074 Next ᐅ